text:
(1) I BELOG MELI BEBEK
Ada katuturan satua anak belog. Baan belogne ia adanina I Belog. Sedek
dina anu, ia tondena meli bebek ka peken teken memene. "Belog, belog, nang
ja tulungin meme, ene pipis, beliang meme bebek ka peken, pilihin bebek ane
baat tur mokoh, apang liunan bene," ditu lantas enjuhina ia pipis Rp
10.000 (dasa tali ropiah) teken memene. Lantas memene buin ngomong, "kema
jani cai engal-enggal ka peken, terus meli bebek dadua di tongos dagang
bebeke".
Disubane I Belog neked di peken, paling
kipekane nyujuh dagang bebeke. Kema-mai ia ninggalin dagang bebek, suba
mapincer ia di tengah pekene, laut dingeha munyin bebek di bucu delod dauh
pekene, kemu lantas ia nggalih dagang bebeke. Kendel pesan bayune I Belog
ngidang nepukin dagange, "Jero dagang bebek, tiang orina meli bebek dadua
teken memen tiange, baang kone bebek ane mokoh lan baat". Sahasa ia
ngenjuhang pipis dasa tali rupiah. "Jero niki jinah, tiang". Bebeke
aukud aji Rp. 4000 (petang tali). Lantas dagang bebeke ngemaang I Belog susuk
bui Rp. 2000 (duang tali). Disubane maan meli bebek lantas I Belog majalan
mulih.
Kacerita ia ngemulihang, tur ngaliwatin tukad linggah. Ditu lantas
bebeke ngeleb. Maka dadua bebeke ngelangi di tukade. I Belog bengong ninggalin
bebeke kambang tur ia ngrengkeng kene. "Beh, bebek puyung bakat beli.
Awake nagih bebek mokoh tur baat, sakewala bebek puyung baanga. I Dewek
belog-beloga ajak dagange ne". Ulian gedeg basangne, lantas bebeke tusing
ejuka sumingkin ulaha ajak I Belog tur kalahina mulih.
Disubana I Belog neked jumahne, ajinanga baan memene tuara ngaba bebek. Memene
ngomong, "Ih Belog encen bebeke? dadi cai matalang mulih?," Masaut I
Belog, "Maan ja icang meli bebek, nanging bebek puyung icang adepina teken
dagang bebeke. To mara tawang icang dugas bebeke leb di tukade, jeg kambang
duur yehe, laut ulah icang sawireh meli bebek puyung tuara ada gunane."
Ditu lantas I Belog welanga baan memene. Keto upah anake belog, tuara ngresep
teken munyi. Bebeke mula kambang yan ia lebang di tukake dalem, sawireh ia bisa
ngalangi.
(2) I BELOG NGENTUNGANG BANGKE
Ada kone anak pacul mapungkusan Pan Luh
mamondok joh uli desa. Sedek dina anu, ada kone anak lakar meli nyuh ajaka
pepitu ka pondokne. Lantas anake ento tundena negak di tikehe tur dampingina
pabuan sambilanga mragatang pangajin nyuhe.
Di subanne cumpu di aji, lantas Pan Luh nunden
ngantiang roangne lakar tundena ngalap nyuh, reh roangne ento tundena sangkep
nyuksukin dewekne di Bale Banjare. Wireh makelo roangne masi tonden teka,
lantas anake meli nyuhe nagih I Bebana menek, nanging Pan Luh apang nuunang
ajin nyuhe, lantas anake ento ngembus udeng tur menek nyuh. Pan Luh lantas ka
uma magarapan.
Kacrita di subanne Pan Luh malipetan uli uma,
aeng kone tengkejutne ngajinang anake ento makejang mati tur matatu tendasne,
mirib tepena baan nyuhe ane mabrarakan ngebekin abian. Nanging sujatinne
makejang mati labuh. Pan Luh keweh gati kenehne, lantas kajangina kone bangkene
ento saka besik abana kumah meten. Laad getihne urugina kone baan tanah, kanti
tusing malaad apan-apan.
Suba ento, lantas punduhanga kone nyuhe
sambilanga makeneh-keneh lakar ngutang bangkene ento ka tukade, lantas ia
ningeh anak magending. Pan Luh tengkejut gati kone ia, reh ane teka ento kadena
sambangan lakar ngejuk dewekne. Mara pedasanga, kaget I Belog kone ento, jlema
nyem-nyeman tur gegendinganne sing taen lenan teken “Katak Mataluh”. Lantas ia
ngeka daya lakar nunden I Belog ngentungang bangkene ka tukade.
Mara kone paek I Belog, lantas Pan Luh ngomong,
“Mara teka Belog, tumben semengan cai suba magending, mirib lega gati keneh
caine?” Masaut I Belog, “Tan ja kenten Jero, sakeng mula ja agol tiang keto.
Yening keweh, magending tiang. Niki dadi liu gati Jerone nuunang nyuh, sira
nika ngalapang? Dusta, dusta nika?” “Ooo, awake magerengan i busan ajak dustane
lantas kamatiang.” “Sampun mati nika?” “Suba, men cai nyak nulungin awake?”
“Lamun nyak Jerone nulungin tiang, tiang nyak nulungin Jerone.” “Nulungin
ngenken?” “Kene Jero, krana tiang mariki, tiang masi ukana ngidih tulung teken
Jerone, reh tiang mati patut mayah utang teken Gusti Alit. Yang tiang tusing
mayah mani, tiang lakar aturanga.” “Akuda cai mutang?” “Satak seket nika kayang
putra.” “Beh liu gati utang caine.” Keto kone munyinne Pan Luh sambilanga
kituk-kituk. “Yen cai aturanga, sinah cai lakar sisip.”
“Beh, nawegang tulungin ja tiang Jero, nyanan
ngenken ja tiang tunden Jerone, tiang lakar nyak.” Keto kone munyinne I Belog
tur masebeng jejeh. Masaut Pan Luh, “Nah, awake nyak nulungin cai, nanging jani
awake malu tulungin. Buina cai apang masumpah, lakar tuara nuturang teken anak
len. Yan cai nuturang, apang cai sander kilap.” Keto munyinne Pan Luh. I Belog
tengkejut tur masaut, “Beh, sander kilap, minah tiang takut, tiang sing nyak.” “Sing
nyak, sing demen cai maan pipis samas?”
Mara keto munyin Pan Luhe, lantas bengong tur
enggang kone bungutne I Belog, ngeneh-ngenehang lakar maan pipis samas, lantas
ia ngomong, “Yan tiang nenten nuturang teken anak len, lakar sandera masi tiang
teken kilape? I pidan jeneng Jero Baliane katiman mendep dogen masi sandera
nika teken kilape.” “Dong dewa ratu Belog, sajaan belog gati cai. Katawang
jinenge ento anak sing ja masumpah buka caine, buin mula tusing bisa mapeta.”
Keto munyinne Pan Luh sambilanga kedek ingkel-ingkel.
Sawireh I Belog buat pesan lakar nganggon pipis,
dadi nyak kone ia lantas masumpah buka patuduh Pan Luhe. Suba kone keto, lantas
I Belog tundena kone ngantiang ditu sambilanga tundena menek nyuh. Pan Luh
lantas kone ia mulihan ngisidang bangkene abesik abana ka paon tur kaputa kone
aji klangsah, lantas kaukina I Belog, “Nah Belog, ento apa bangken dustane,
jani cai ngutang ngaba ka tukade, nanging melahang ngilidang apang eda ada anak
nepukin. Yan ada anak nepukin, pedas lakar ia buin idup tur ngamatiang cai.”
Keto kone munyinne Pan Luh sambilanga nyarirek magoba bangke. I Belog jejeh
gati kone ngajinang goban Pan Luhe keto, dasdasan kone ia malaib yen sing
enggalang gisianga teken Pan Luh. “Ih Belog, eda cai takut! Yen cai sing ada
anak nepukin ngutang bangkene ento, sinah ia sing lakar buin idup.”
Ditu lantas tegena kone bangkene ento teken I
Belog, tur tangar gati kone ia mengkeb-mengkeb ngambah di abian buluhe, lakar
ngutang bangkene ento di tukade ane tuara ambul apa johne uli ditu. Sedek ento
ada kone anak majalan ditu negen saang, lantas I Belog ngenggalang kone
maalingan di punyan kayune gede, dadiannya sing kone ajinanga teken anake ento.
Di subanne liwat joh anake ento, lantas ngenggalang kone I Belog majalan
ngentungang bangkene di tukade, lantas anyud.
Sapatinggal I Belog, kendel gati kone Pan Luh,
reh marasa sing ja lakar liu mesuang pipis upah ngutang bangkene makapitu ento.
Ditu lantas kisidanga bangkene buin abesik uli jumahan abana ka paon, siamina
yeh tur kaputa kone aji klangsah, lantas ia pesu mapi-mapi metek buah nyuh.
Buin akejepne teka kone I Belog gendang-gending
kabatek baan kendelne, tur lantas ia ngomong, “Sampun entungang tiang nika
bangkene, mangkin icen tiang upah!” “Nah,” keto kone munyinne Pan Luh mareren
kone ia metek buah nyuh. “Beh, awake engsap ngorahin cai buin abedik.” “Napi
nika?” “Mantra, apang eda malipetan bangkene buin mai.” “Nang abesik nika singa
ada anak nepukin dugas tiange di tukade.” “Sing ja keto Belog, patute mamantra
malu ngancang ngentungang bangkene di tukade.” “Yen tan mamantra kenken nika?”
“Yen sing mamantra, sinah buin ia malipetan, tegarang ja buin delokin!” keto
kone munyinne Pan Luh sambilanga ngenggalang majalan ka paon tur masebeng buka
anake jejeh, lantas tutuga kone teken I Belog.
Neked ditu, lantas ngomong Pan Luh, “Nah dong
dayanin suba buin malipetan bangkene mai, ento kaenot Belog, kema buin
enggalang kutang!”
Maisi sebet kone keneh I Beloge negen bangkene
ento, lantas entunganga kone di tukade. Di subanne anyud tur suba tusing ngenah
bangkene, mara kone ia malipetan ka umah Pan Luhe lakar nagih upah.
Teked ia ditu, lantas matakon Pan Luh, “Men suba
mamantra cai?” “Sampun.” “Kenken baan cai mamantra, tegarang orahin awake!”
“Kene nika, umah awake dong umah cai, umah caine dong umah awake, magedi cai
eda malipetan, malipetan, malipetan! Keto nika baan tiang mamantra, buka
pangajah jerone.” “Dadi malipetan dogen omongan cai pang telu, patute anak
mantrane makejang uli panyumu kayang panyuud omongang pang telu. Jani sing
salah tampi bangkene, kadena buin ngaukin dewekne. Beh padalem gati cai Belog,
enden antiang malu awake enu nyemak pipis!” Keto kone munyinne Pan Luh
mapi-mapi masebeng rentang, lantas ia mulihan.
I Belog jejeh kone kenehne, jalanne saja
bangkene ento buin malipetan lantas ia ngenggalang nelokin ka paon. Mara kone
ungkabanga klangsahe, tengkejut kone ia ngajinang bangkene suba buin ditu,
lantas enggalanga kone tegena abana ka tukade, kenehne apang tusing tawanga
teken Pan Luh. Pan Luh kendel gati kone ia ngajinang I Belog, lantas buin kone
kisidanga bangkene buin abesik pejanga di paon.
Kanti pang lima kone I Belog suba bakat
belog-beloga. Di pangenemne, lantas tendas bangkene colekina adeng teken I
Belog. Pan Luh bareng kone nyolekin limanne aji pamor, lantas bangkene ento
tegena teken I Belog.
Teked di tukade lantas engtunganga kone di
tibuane ane dalem gati tur entung-entungina batu gede-gede, kenehne apang eda
buin dadi baana bangun malipetan, suba keto lantas ia malipetan ka umah Pan
Luhe.
Nu joh kone I Belog suba jagjagina teken Pan
Luh, tur ngorahang jumah meten jani bangkene, sing ja buin di paon, lantas
ngomong kone I Belog, “Beh suba urug tiang aji batu gede-gede, dadi baana
bangun malipetan mai. Yen saja buin malipetan, lakar getep tiang polonne,
kikilne, dadi ja baana buin malipetan.” Keto kone munyinne I Belog, lantas
tutuga kone Pan Luh kumah meten.
Teked ditu, sajaan kone suba ditu buin bangkene,
tendasne macolek adeng muah limanne macolek pamor. Mara kone okana getepa
batisne teken I Belog, lantas sing kone baanga teken Pan Luh, reh sing dadi
ngetoang bangke. I Belog sing ja ngomong buin, jeg tegena kone bangkene ento
abana ka tukade. Teked di tukade lantas jagurina. Mara kone I Belog suud
ngentungang bangkene ento, lantas nelep kone ada anak mamancing. I Belog ngaden
bangkene ento buin bangun, lantas jag jagurina kone anake ento sambilanga
ngomong banggras, “Bangke, sakit ended iba buin nagih malipetan. Jani taanang
lakar bangkaang kai polon ibane.” Keto kone munyinne I Belog sambilanga magulet
ngajak anake ento.
Kacrita sapakalah I Belog uli jumah Pan Luhe,
kendel gati kone Pan Luh, reh mesuang pipis tuah samas, nyidayang ngutang
bangke pepitu tur lakar tusing nepukin ala. Ditu lantas Pan Luh mulihan nyemak
pipis lakar baang I belog, tur lantas ia majalan ka tukade.
Teked ditu, dapetanga suba suud magerengan, reh
belasanga teken anake ajaka liu. Ditu lantas I Belog teken ane ajaka magerengan
muah Pan Luh ajaka ka umah Prebekele.
Teked ditu lantas I Belog nuturang indike
sakadi-kadi. Pan Luh kapatutang danda kudang tali, tur mayah upah ngutang
bangke pepitu.
(3) I BELOG NGANTEN AJAK BANGKE
Ada tutur-tuturan satua I Belog, geginanne malali teken madaar
dogen. Sedek dina anu, I Belog malali-lali ka desa len. Di mulihne ia ngentasin
sema linggah pesan. Mara ia neked di tengah semane, nget nepukin ia bangken
anak luh kaliwat jegeg pesan. I Belog lantas ngomong : “Luh, luh, nyak
makurenan ngajak icang ?” Anake ento mendep dogen. “Beh ia nyak teken iraga,
melahan gandong dogen ia ajak mulih”. Sambilanga ngarengkeng keto, lantas
bangkene ento abana ka umahne, tur celepanga kumah meten. I Belog lantas
morahan teken memenne : “Meme, meme, icang ngarorod, ajak anak luh jegeg
pesan”. Memenne ngomong : “Anak luh dija ento ?” I Belog masaut : “Di semane
bakat saup mara”. Memenne buin ngomong : “Men dija ia jani ?” I Belog buin
ngomong : “Ento apa jumah meten, me da delokina malu, krana ia nu lek”.
Suud ia ngomong keto, lantas ia nyinduk nasi lakar baanga
kurenananne. Mara ia neked jumahan meten, nasine ento pejanga di samping anake
luh ento, sambilanga ngomong : “Luh, luh, bangun malu madaar nasi”, makelo I
Belog ngantosang ditu, masih anake ento tusing nyak bangun. I Belog lantas
makeneh-keneh : “Eh, jenenga ia lek mara tongosin, melahan jani kalahin”.
Sambilanga ngomong keto, lantas ia pesu, tur jelanane ubetanga. Krana benne
jaen-jaen, lantas teka menge kumahan meten, ngamah benne ento. Pagereng pada
menge jumahan meten, ngamah benne ento, ada ane ngamah jukutne muah ada ane
ngekeh nasinne. Sesubanne benne telah, lantas menge pada magedi.
Nyananne I Belog teka nelokin kurenanne, dapetanga nasinne
maura, tur benne suba telah. I Belog ngenggalang pesu, morahan teken memenne.
Kene omongne : “Meme, meme, kurenan icange suba madaar, buina ia tusing demen
teken nasi, be dogen demenina”. I Belog lantas nyemak be apinggan, baanga
kurenanne.
Nyananne mara delokina, dapetanga bene suba telah. I Belog
kendel pesan kenehne, kadena kurenanne ane nelahang. Sai-sai I Belog ngejang
be, di samping anake luh ento, nanging disubanne I Belog magedi, teka menge
ngamah benne ento.
Keto sai-sai kanti bangken anake luh ento berek, tur bonne bengu
pesan. Makelo-kelo lantas memen I Beloge makeneh-keneh : “Nguda mantune tusing
pesu-pesu, laka delokin ja”. Memenne lantas macelep mulihan, saget dapetanga
ada bangke suba berek. Lantas ia pesu ngalih I Belog. “Ih Belog nguda cai
ngejang anak mati jumahan meten ?” I Belog masaut : “Nguda orahang meme mati
kurenan icange ?” I Belog lantas ajaka kumahan meten teken memenne. “Ih Belog,
ento apa suba berek, buina bengu pesan bonne”. I Belog lantas ngomong : “Meme,
yen anake mati, bengu bonne ?” Memenne lantas masaut : “Aa, yen anak mati bengu
bonne, buina nyem awakne”. I Belog buin ngomong : “Kenkenang ia jani ?” Memenne
masaut : “Pulang ke semer”. Sambilanga memenne ngomong keto, lantas bangkene
ento jemaka tur pulanga ka semere.
I Belog nengil dogen, tusing nyak nulungin memenne. Sesubanne
memenne suud ngentungang bangkene ento, lantas ia mulih. Memenne tunden manjus,
ento awananne bonne bengu. I Belog lantas ngomong : “Meme, meme, nguda bengu
bone, jenenga meme mati”. Memenne masaut ; “Tusing, meme anak nu idup” I Belog
buin ngomong : “Apa tusing, meme suba mati, bonne bengu pesan, jani meme lakar
kutang”. Sambilanga ngomong keto, lantas memenne kejuk, tur kapaid, ka aba ka
semer. Memenne kerik-kerik, masih tusing ringuanga, lantas kacelempungan ka
semer.
Kacarita I Belog nu padidiina, tusing ada anak nyakanang, ban
layah basangne, lantas ia ka peken meli ubi, kasela, gatep muah ane len-lenan,
ane sarwa mudah-mudah. Sasubanne betek basangne, lantas ia mulih. Jani I Belog
nongos jumahne padidiina, tusing ada anak ajaka ngomong. Nujuang pesan ia
ngentut, tur bonne bengu. I Belog lantas makeneh : “Beh i dewek mati jani, tonden
med idup suba mati”. Sambilanga ngomong keto, lantas ia malaib ka semer, lantas
pulanga ibanne. Payu I Belog mati.
(4) I BELOG NGANGON BEBEK
Ada katuturan satua I Belog pangangon bebek madan Pan Meri.
Sangkal I Belog kaukina Pan Meri, kerana dugase i malu ia liu gati ngelah
memeri utawi panak bebek. Sakewala lacur tusing dadi kelidin, panyatakan merine
mati kena gering. Enu kone masisa buin aukud sada merine ento ane paling bengil
tur berag. Ento jani kapiara baan Pan Meri. Semengan nyanjaang epot Pan Meri
ngenang amah-amahan merine bengil ento. Di kengkene ka telabahe abana masileman
apang nyak kedasan goban merine buin abedik.
Merine bengil ento masih jemet pesan teken Pan Meri. Yening Pan
Meri nuju ngarit jeg nutug di durine sambila munyi kwek….kwek…. kwek….! Bagia
atine Pan Meri ngelah ubuhan jemet buka keto. Diastun tuah aukud turin bengil
sakewala mawiguna pesan marep Pan Meri.
Kacerita galahe suba sanja. Pan Meri lakar ngemaang amah merine
Pan Meri lantas ngaukin ri…ri….ri…ri…! Nanging merine tuara ada. Sengap paling
Pan Meri mengalihin kema mai masih tuara tepukina. Pan Meri lantas nuluh
telabah ngalihin sambila mangaukin, naler masih tuara ada. Kanti suba sandikala
Pan Meri ngalihin tusing masih tepukina merine.
“Uduh….Dewa ratu. Dija ya merin titiange. Dadi bisa tusing ada,
kija lakuna malali. Len suba sandikaon buin kejep dogen suba peteng sinah lakar
tusing tepuk apa!” Uyang paling kone Pan Meri sada sedih merine tuara tepuka.
Saget nangked kone Pan Meri di tanggun telabahe beten punyan asem,
ada batu gede. Ditu kocap tongose tenget tur pingit. Sedek bengong Pan Meri,
jeg teka anak gede selem, siteng tur tangkahne mabulu. Paliatne nelik tur
gigine rangap macaling. Pan Meri kesiab takut nagih malaib sakewala batisne
lemet awakne ngetor. Anake gede selem ento maakin Pan Meri.
“Suba sandikaon adi enu masih kema mai. Apa kalih dini, Pan Meri?” keto omongne
I gede selem.
Ngejer Pan Meri nyautin, “Icang ngalih merin icange. Suba sanja konden mulih.
Pedalem, icang ngelah meri tuah aukud!”
“Ooh…keto. Mula saja tuni sanjane ada meri mai ngelangi. Nah jani jemakanga ja,
antiang dini!”
I gede selem maselieb ka durin batune. Pan Meri mara ningeh keto prajani ilang
takutne. Kendel atine buin bakata merine. Suba keto teka I gede selem ngaba
meri, bulune alus awakne kedas tur jangih pesan munyine.
“ene merine, Pan Meri?”
“Tidong, meri icange anak bengil!”
Buin I gede selem mesuang meri. Jani merine mokoh tur kedas nyalang. Yen adep
sinah bakal maal payu.
“Ane ene merine?”
“Tidong, meri icange berag tur bengil!”
Kacarita suba liu pesan I gede selem mesuang memeri. Sakewala Pan Meri setata
ngorahang tidong, kerana mula saja merine makejang ento tidong merine Pan Meri.
Suba keto I Gede Selem buin ngomong.
“Beh…adi makejang tidong. Lamun keto aba suba makejang merine ento!”
“Aduh…, icang tusing bani, ento tusing icang ngelah. Meri icange tuah aukud,
berag tur bengil!” masaut Pan Meri.
“Ne mara jadma patut. Tumben jani kai nepuk jadma buka Pan Meri.
Eda takut…, merine bengil ento mula kai ane ngaba. Nah.., duaning Pan Meri
maparisolah sane patut tur tusing loba, kai jani ngemaang meri buin aukud.
Melahang ngubuh apang bisa nekaang hasil. Ne jani aba merine mulih!”
Tan sipi kendelne Pan Meri nepukin merine mulih. Mare keto saget
I gede selem ilang tur di samping batune gede ada meri buin aukud. Pan Meri
ngaturang suksma tur nglantas mulih ngaba meri dadua.
Kacerita meri Pan Meri suba mataluh makelo-kelo mapianak. Liu
pesan jani Pan Meri ngelah meri. Ia jani dadi sugih ulian madagang memeri. Keto
yening dadi jadma maparisolah utawi malaksana patut, tusing loba cara Pan Meri,
sinah kapaica wara nugrah sane nekaang bagia.
(5) NANG BANGSING TEKÉN
I BELOG
Tuah ada tuturan satua
anak masawitra ajaka dadua, madan Nang Bangsing tekén I Belog. Pasawitrané koné
mula sangkaning nekéng tuas, pakrubuk ajaka dadua saling silih, saling tulungin
yén pét ada silih tunggil tusing ngelah tur ngelah gegaén abot. Ento mawinan
Nang Bangsing ajaka I Belog setata ngenah anut yén upamiang kadi yéhé di pasoné
tusing taén makléncokan buat leketné masawitra.
Kacrita I Belog anak ia
sajaan buka adanné belog pesan tur tutut. Sedek dina anu ajakina koné I Belog
makena bubu tekén Nang Bangsing. I Belog nyanggupin pangajak Nang Bangsingé
lakar makena bubu. Ditu pesu koné dot kenehné nawang baneh ané anggona mikatin
bé tekén Nang Bangsing, laut ia matakon, “Beli, beli, apa anggon baneh bubuné,
turin dija anaké makena bubu?”
Mara kéto patakonné I
Belog, dadi pesu jailné Nang Bangsing kapining I Belog, turin ia lantas masaut
sada guyu, “Ih, Belog, yan anaké manehin bubu tusing dadi lénan tekén jaja
kukus akuskusan mulu tusing dadi embuhan, tekén unti nyuhan abungkul, suba kéto
kenaang lantas di pagehané!”
Buin maninné, pasemengan
dégdég I Belog lantas meli ketan acééng, nyuh abungkul muah gula duang tebih.
Suba genep makejang lakar jajanné, lantas lebengina, tur di subanné lebeng
lantas banehina bubunné. Di subanné suud manehin, lantas koné bubuné kenaanga
di pagehané.
Kacrita Nang Bangsing
makena bubu, nanging di tukadé. Ané jani, suba pada suud makena bubu lantas
Nang Bangsing ajaka I Belog mapitungan, kéné munyinné Nang Bangsing, “Belog,
wiréh i raga ajak dadua jani suba pada makena bubu, jalan sirep selidan, tusing
dadi magadang. Buin mani apang nu semengan pesan ngangkid bubu.” Kéto munyinné
Nang Bangsing. Déning kéto, sajaan nu selidan koné suba I Belog pules. Suba
sawatara tengah lemeng, ditu lantas Nang Bangsing bangun uli pasaréan nyemak bubunné I Belog tur telahanga daara jajanné. Di subanné
telah, lantas bubunné I Belog pejunina, laut buin melahanga ngejang di tongosné
i tunian. Suba kéto mulih lantas Nang Bangsing buin masaré.
Gelisin satua, suba koné
makruyuk siapé mara acepok, enten lantas I Belog tur bangun ngléjat laut ia
ngalih Nang Bangsing , “Nang Bangsing, Nang Bangsing, suba semengan dong jalan
angkid bubuné!”
“Endén malu.” Kéto
pasautné Nang Bangsing uli di pasaréan, lantas antianga koné tekén I Belog di
tebénan.
Buin kejepné makruyuk
siapé buin acepok, ditu buin dunduna Nang Bangsing baan I Belog, “Beli Nang
Bangsing, mai suba angkid bubuné, suba lemah né.”
“Endén ké sedeng jaenné
pules beliné, antosang buin aklepugan!” Kéto pasautné Nang Bangsing. Kanti
ngepah koné I Belog ngantiang Nang Bangsing pules, telah awakné garang legu.
Wiréh tusing tahen garang legu buin koné gubega Nang Bangsing tekén I Belog,
“Jalan té énggalang angkid bubuné nyanan maluina tekén pisagané!” Kéto abetné I
Belog.
Nang Bangsing bangun
mapi-mapi kapupungan, kijap-kijap koné ia lantas masaut, “Ja…a…lan, jalan,”
kéto abetné. Ditu lantas ajaka dadua paanjun majalan ngangkidang bubu.
Critaang mara angkida
bubunné I Belog sagét bek misi tai, nanging banehné telah. Béh pedih koné
basangné ia sambilanga ngrengkeng, “Né bubu apa ténénan dadi bek misi tai.”
Kéto munyinné I Belog sambilanga ngediang tainé.
Kacrita mulih lantas I
Belog ngaba bubu puyung. Buin akejepné teka Nang Bangsing magréndotan ngaba
bubu, tur liu misi bé, ada lindung, deleg, lélé, kulen, muah ané lénan. Ditu
lantas matakon I Belog tekén Nang Bangsing, “Nang Bangsing, kénkén ya dadi bek
bubun icangé misi tai buina banehné telah?” Dadi masaut lantas Nang Bangsing,
“Ah, da kéta baana, buin mani da ditu makena bubu, ditu laku di punyan nyuhé,
tur salinin banehné. Nangka anggon baneh ané nasak abungkul!” Kéto munyinné
Nang Bangsing. Sajaan koné lantas I Belog ngalih nangka nasak anggona baneh
bubunné, laut kenaanga ba duur di punyan nyuhé.
Gelisang satua énggal,
Nang Bangsing masi makena koné ia bubu, nanging betén nyuhé ané kenaina bubu
baan I Belog, déning ditu ada tlabah ané liu misi bé. Di subanné pada suud
makena bubu, lantas mulih ajaka dadua. Nganteg jumah, selidan gati suba I Belog
pules jejeh kenehné tengai bangun.
Kacrita suba tengah
lemeng buin lantas aliha bubunné I Belog tekén Nang Bangsing, banehné dogén
juanga abana mulih tur buin ia masaré. Gelisin satua, suba koné lemah, bangun
lantas I Belog, tur lantas ngangkid bubunné. Mara jemaka puyung buina banehné
telah, ditu gedeg pesan koné basangné I Belog, ia ngrengkeng, “Béh, saking ja
bubuné ténénan bantug, melahan suba jani tektek polonné.”
Mara ukana tekteka bubuné
baan I Belog, sagét ada Kedis Selem teka uli kaja kangin, jeg macelep ka tengah
bubunné. Mara kéto, ngon tur liwat kendelné I Belog, “Béh, jani ja payu maan
bé, gantin i déwéké taén naar bé kedis selem.” Kéto munyinné I Belog.
Ditu lantas I Kedis Selem
masaut, “Yéh Cai Belog, da Cai nampah déwéké. Yan Cai tusing nampah déwéké, apa
ja idih Cai kapining i déwék, baanga ja.”
Mara kéto munyinné i
kedis masaut lantas I Belog, “Masa ya kedis bisa maang ngidih apan-apan, dija
nyen ngelah lud, melahan tampah dogén suba jani.” Kéto abetné I Belog. Buin
masaut i kedis, “Kéné Belog, yan Cai tusing ngugu munyin icangé, né bulun
icangé abut akatih lantas keberang men, kija ja pajalan bulun icangé ené nyanan
tututin dogénan!” Kéto munyinné i kedis.
“Saja ya i kedis ngelah
apan-apan, tegarang ja lakar tuutang buka pamunyinné.” Kéto kenehné I Belog,
tur abuta lantas bulun kampidné akatih, lantas lébina kedisé. Makeber koné
lantas I Kedis Selem ngaja kanginang.
Di subanné kéto, lantas
keberanga bulun kedisé ané abuta tekén I Belog, sajaan ngapirpir pajalanné
ngaja kanginang. Ento lantas tutuga baan I Belog. Mara adéng pajalanné I Belog,
bulun kedisé adéng koné masi pakeberné. Mara I Belog ngangsarang, bulun kedisé
bareng gangsar. Kéto dogén koné buat pajalanné I Belog muah bulun kedisé.
Kacrita suba joh
pajalanné I Belog nututin pakeberné i bulun Kedis Selem, sagét koné ia nepukin
puri melah pesan. Neked di jaban kori agungé kancit ilang koné bulun kedisé
totonan. Ditu lantas ibuk kenehné I Belog tur ngrengkeng padidi buka kéné, “Ah,
saking ja mula kedis jail ténénan, déwéké belog-beloga, jani mara neked dini
ilang polonné, déwéka tuara ja mabekel nyang akéténg, kalud jani basangé suba
seduk.” Kéto abetné I Belog. Kabenengan dugasé totonan ada koné parekan Anaké
Agung ané nuénang puriné ento, ningeh munyin I Belogé. Ditu lantas takonina I
Belog tekén I Parekan, “Ih, jero, sampunang jeroné ngraos kénten, nyen uningina
tekén Anaké Agung driki, janten jeroné ngemasin sisip. Jeroné jadma saking
dija?”
Masaut lantas I Belog,
ngandang-nganjuh koné pasautné, “Ah, apin ja sisip depang ya, anak saja kedis
beler melog-melog déwéké.” Mara kéto pasautné I Belog, lantas ngénggalang I
Parekan ngapuriang matur tekén Ida Anaké Agung kauningang saindik-indikné I
Belog. Déning kéto, Ida Anaké Agung lantas ngandikain I Belog parek ka puri.
Sasubanné I Belog tangkil, ditu Ida Anaké Agung ngandika, “Ih Belog, Cai nyak
nunas nasi dini?”
Matur I Belog, “Inggih,
tiang nyak basang tiangé seduk gati, uling ibi tiang tusing kena nasi.” Mara
kéto aturné I Belog, lantas kandikaang parekanné nyagiang I Belog.
Kacrita jani I Belog suba
ngarepin sagi, mara tingalina nasiné tuah abedik pesan, rasa asopan kuangan.
Ditu ia ngrengkeng, “Béh, tuah amoné baanga ngidih nasi, acepok dogén sop
telah, saking ja Anak Agung demit makilit ténénan.” Kéto kenehné I Belog,
nanging ké tunasa masi nasiné ento. Sabilang sopa nasiné ento, nu dogén buin
asopan, kéto masi bénné sing ja bisa telah. Di subanné basangné I Belog masa wareg,
mara nasiné ento telah.
Suud nunas, I Belog
lantas koné ia malali-lali di jabaan. Sedekan ia klicak-klicak, ditu ia kaukina
baan I Panunggun Lawang, “Ih Belog, mai ja malu!” Mara kéto lantas srapat I
Belog nyagjag tur ia matakon nyekedang, “Ngéngkén jero gebagan?”
“Kéné Belog, yén padé Cai
icéna barang-barang tekén Anaké Agung da nyaka. Ento ada jaran berag, to men
tunas!”
“Nah, yan kéto tiang
ngidepang.” Kéto pasautné I Belog bebelogan tuara ada palawanan nyang abedik.
Suba kéto lantas takonina I Belog tekén Anaké Agung, “Ih Belog, jani apa lakar
tunas Cai tekén nira? Cai demen tekén kamben, pipis, mas, muah ané lén-lénan?”
Masaut I Belog, “Inggih
Ratu Anak Agung, titiang nénten nunas ané kénten-kénten. Yén I Ratu lédang,
kudané sané berag punika pamitang titiang, lianan ring punika titiang nénten
demen.” Mara kéto aturné I Belog, lantas ngandika Anaké Agung, “Yéh Cai Belog,
dadi jaran demenin Cai? Cai awak tuara, sing ngelah apa-apa. Men, né jaran
nirané anak nagih pedeman ané melah. Kénkén ja pedeman Cainé, apang kéto masi
pedeman jarané, tur amah-amahanné kéto masi, yan Cai naar nasi misi bé, jarané
ngamah nasi misi bé masi. Cendekné apa ja dedaaran Cainé, jarané ané kéto
baang!” Kéto pangandikan Anaké Agung.
Matur lantas I Belog,
“Inggih Ratu Anak Agung, yadian asapunika, sakéwanten Cokor I Déwa suéca ring
titiang, sasidan-sidan antuk titiang ngubuhin.” Ngandika buin Ida Anaké Agung,
“Nah yén kéto Belog, juang jaran nirané ento, nira sing ja lakar mucingin.”
Déning kéto lantas
kandikain I Parekan, “Ih parekan, kema jemakang I Belog jarané ané berag!
Déning ané kéto koné demenina.” Majalan lantas I Parekan nyemak jaran turin
lantas kabaang I Belog. Suba kéto lantas mapamit I Belog tekén Ida Anaké Agung.
Jarané ento lantas kategakin. Wiréh jaran berag, dadi tusing nyidaang koné
baana malaib. Mara kedenga talin padangalané, makipekan kori jarané tan mari ia
majalan bejag-bejug dasdasan I Belog labuhanga.
Déning kéto pajalanné I
Belog, dadi liu koné anaké ngiwasin undukné negakin jaran, saha pada ngomong
kéné, “Béh, I Belog, adi juari gatiné negakin jaran kakéné beragné, yan i déwék
ngelah adaan tanem dogén suba. Ngudiang ngubuhin jaran ngaénang déwéké kimud
dogén.”
Ningeh raos brayané pada
pakrimik ngraosang unduk pajalanné I Belog negakin jaran srayang-sruyung buka
kéto, dadi pesu koné pedih kenehné ia tur masaut, “Béh, demenan ngomong jeroné,
nyen katumbragin jaran mara nawang asanné.” Kéto pasautné I Belog sada bangras
sambilanga nigtig jaranné. Salantang jalan ané liwatina baan I Belog, makejang
anaké ané nepukin buat undukné ia buka kakéto kedék tur nyailin. Kéto masi koné
ia I Belog pedih pesan kenehné mara kedékina tur jailina.
Tan crita I Belog di
jalan, énggal koné ia neked jumahné. Sasubanné neked jumah, sagét jaranné
mejuang pipis mabrarakan liu gati. Énggal laut I Belog ngampilang pipisé apang
tusing ada anak nepukin jarané bisa mejuang pipis. Suba maan mategtegan, ditu
lantas I Belog ngaukin méménné tur kabaang ngidih pipis. Méménné tangkejut laut
matakon, “Belog dija Cai maan pipis liu buka kakéné?”
Masaut I Belog, “Mémé
siep dogén, kema bayah utang méméné dija ja ngelah anggehan, buina kema Mémé ka
peken beliang icang bé céléng, lakar basa, baas liunang, sambilang masi ngaukin
brayané ajak mulih apang ada nulungin malebengan!” Déning kéto pangidihan I
Belog, méménné tusing liu raos jag laut majalan mayah anggehan tur nglaut
mameken meli magenepan lakar anggona mébat-ébatan. Suba pada jangkep
beblanjané, Mén Belog lantas mulih sambilanga masi ngaukin brayané apanga
nulungin déwékné mébat.
Kacrita jani pisaga miwah
panyamanné I Belog suba makejang pada teka, ada ngaba blakas, pangrupak,
talenan, miwah gegawan mébat ané lénan. I Belog ngatikang brayané nglawar.
Gelisan tuturan satua, suba koné suud malebengan, I Belog laut iju nyagiang jarané sagi agenepan. Suba pragat maang jarané ngamah, lantas
tamiuné kedenga madaar baan I Belog. Suud madaar, dimulihé makejang koné
tamiunné baanga kaputan nasi misi bé, tum, lawar, miwah jukut arés baan méménné
I Belog. Seed tamiunné ngaba aba-abaan uli jumah I Belog.
Gelisan satua, dimulihé,
tamiuné tepukina tekén Nang Bangsing, lantas ia matakon, “Ih Bapa, Beli, BMbok,
lan luh-luh ajak makejang teka uli dija né, mirib teka uli kundangan aa?”
Masaut lantas ané takonina kéné.
“Aa, bapa uli kundangan
sig umahné I Belog.” Kéto abetné makejang masaut buka briukan panggulé, patuh
pasautné. Déning kéto, makesiab Nang Bangsing ningeh pangakuan anaké ané
tepukina di jalan totonan, wiréh tusing perah lakar I Belog nyidaang ngingu
anak liu buka ané tepukina. Buina, kadi rasa ané daara padidi dogénan suba I
Belog kuangan, kéto tarka Nang Bangsing padidi. Ditu lantas dot kenehné Nang
Bangsing lakar matakon tekén I Belog buat laksanané ngundang-undang
maébuh-ébuhan buka kéto. Éngap-éngap koné
pajalanné Nang Bangsing ngojog umahné I Belog. Mara macelep di kubunné I Belog,
sagét tepukina Nang Bangsing teka kapining I Belog, laut ia matakon, “Beli Nang
Bangsing, anak uli dija dadi makedengasan tepukin tiang tindakan beliné mulih
ka pondok icangé?”
Masaut Nang Bangsing,
“Beli mula uli jumah, lakar nyadia matakon tekéning Cai.”
Nimbal I Belog, “Men, apa
buat sarat takonang Beli kapining icang?”
“O, unduk ento, kéné
Belog, beli dot nawang wiréh beli ningeh Cai ibi nekaang braya liu ajak Cai
mébat-ébatan, to dija Cai maan pipis anggon ngingu brayané liu gatiné?” Kéto
abetné Nang Bangsing nyliksik dot nawang undukné I Belog.
I Belog, anak mula belog
tur polos, tusing bisa nyidra patakon anak, jeg mamolos masaut, “O, unduk to
saja Beli icang ngundang-undang,” tur katuturang urah-arih déwékné uli makena
bubu ngajak Nang Bangsing nganti bisa ngelah jaran. Mara kéto munyinné I Belog,
déning Nang Bangsing mula anak iri ati, ditu lantas nagih siliha jaranné I
Belog. I Belog jag lega masi nyilihang jaranné tekén Nang Bangsing, wiréh ia
tusing bisa demit, saha kategesin koné Nang Bangsing baan I Belog apanga miara
jaranné melah-melah.
“Kéné Beli Nang Bangsing,
yan Beli nyilih jaran icangé, kénkén ja dedaaran Beliné ajak makejang jumah,
jarané musti ané kéto baang, tur pamedemanné masih kéto, kénkén ja pasaréan
Beliné apang kéto masi pedeman jarané!” Kéto pabesenné I Belog tekén Nang
Bangsing.
Masaut Nang Bangsing sada
nengkik, “Yadiapin kéto Beli tusing kaberatan.” Mara kéto buin koné I Belog
nyekenang, “Nanging Beli, yan pét mati jaran icangé, da tanema jumah Beli, mai
aba kumah icangé!”
“Nah.” Kéto abetné Nang
Bangsing, tur nglaut lantas jaran I Belogé jemaka abana mulih baan Nang
Bangsing.
Sasubanné neked jumah,
lantas Nang Bangsing ngorahin kurenanné, tundéna ngolah ané jaen-jaen tur
apanga ngundang brayané makejang ajaka mapésta jumahné. Mara kéto munyin Nang
Bangsingé, srapat lantas somahné ngundang krama banjarané, déning Nang Bangsing
tusing kuangan brana sinah élah baana namiu anaké a banjar. Para tamiuné suba makejang
pada teka, kéto masi lakar olah-olahané suba masi pada jangkep. Pakrubuk
nyamanné ngolah tur kacrita énggal suba pada lebeng. Makedus koné bon
olah-olahané jaen pesan, suba pada pragat masagi, ditu lantas krama banjarné
Nang Bangsing ajaka madaaran. Suba pada suud madaar, makejang braya, krama
banjaré mulih.
Gelising crita, suba pada
mulih brayané, ditu lantas Nang Bangsing buin nundén kurenanné apanga meli
kasur, galeng, muah tikeh ané melah-melah. Nang Bangsing bincuh ngayahin
jarané, empek-empeka maang nasi, bé, lawar, gegoréngan, muah ané lén-lénan.
Acepané apanga jarané liu mesuang pipis.
Kacrita suba sanja,
lantas celepanga jarané kumah metén, tur dampingina pedeman makasur lan matikeh
anyar. Suba sawetara tengah lemeng, meju koné lantas jarané, mejuang tai mising
wiréh bes lebihan ngamah lawar.
Di balé gedéné, kacrita
Nang Bangsing ajaka kurenanné pakisi, “Nanangné, turah icang jarané lakar
mejuang pipis akroso, i tunian dingeh icang jarané suba meju pakrécék ulungan
tainné, sinah suba ento mas, pérak, slaka mabrarakan, dong énggalang jemak
kumah metén!” Kéto munyinné ané luh nundung somahné.
Masaut Nang Bangsing sada
agul, “Wéé méméné eda téh uyut, né nu peteng guminné mani semengan duduk
alihang kisa batu apang melah baan ngaba.” Kéto pasautné Nang Bangsing laut
madingin tundun somahné. “Nah kéto ja kéto, nyaan maluina baan pisagané nuduk
kanggoang talin pagehan mani goréng!” Mén Bangsing masaut sambilanga maid saput
buin sirep ngantosang lemah.
Gelisin satua énggal,
suba jani semengan, béh saling pamaluin ané luh ajaka ané muaningampakang
jelanan dot lakar mulihan kumah metén kanti saling kedeng, “Icang baang maluan
cang baang maluan.” Kéto abetné ajaka dadua. Pamragat sibarengan lantas ia
mulihan, dredesanga koné jelanané ngampakang. Mara ia madelokan kumah metén,
ditu tepukina tain jarané mabrarakan ngebekin rongan tur boné malekag. Mén
Bangsing kanti ngutah-utah ngadek bon tain jarané buka kéto. Ditu lantas Nang
Bangsing brangti pesan kenehné tekén I Belog tur ngrengkeng kéné, “Béh, tendas
bedag I Belog, belog-beloga déwéké, kalud pipisé telah anggon namiu, ludin
jumahan metén bek misi tai. Ah da kéto baana, cendek baan jani makeneh, bakal
matiang dogén suba jarané ténénan.” Kéto munyinné Nang Bangsing sambilanga
nyemak madik, lantas sepegina makapatpat batis jarané laut koné baongné goroka.
Ané jani kacrita koné I
Belog wiréh makela suba jaranné siliha baan Nang Bangsing masi kondén ulihanga,
ditu pesu kenehné lakar ngalih jaranné kumah Nang Bangsing. Lantas ia majalan
ngapang-ngapang kenehné suba di jarané dogénan. Di subanné neked ditu lantas
takonina Nang Bangsing, “Beli, beli Nang Bangsing, jaran icangé dija?”
Masaut Nang Bangsing
masebeng sada sredah, “Béh, jarané makelo suba matiang beli, wiréh ia meju di
jumahan metén tur tainné mising, bek pamelangan metén beliné misi tai, ento
makrana lantas matiang beli.
Masaut lantas I Belog,
“Béh, amonto suba seken pabesen icangé tekén Beli, dadi Beli tuara ngingetang.
Men, jani dija bangkén jarané?” “Béh, yan buat ento ditu tanem beli ba danginé.”
Kéto pasautné Nang Bangsing nlegdeg.
I Belog tusing
mapalawanan, tusing liu raos, ia anak mula belog polos. Mara kéto munyinné Nang
Bangsing, nyrutcut lantas ia nganginang ngojog tongos ané patujuina baan Nang
Bangsing, alih-alihina laad gegumuk nanem jarané. Suba tepukina, ditu bété
bangkén jarané laut abana mulih pratékana baan ia tur lantas tanema di sanggah
kamulané. Suba makelo-kelo, di tongos I Belogé nanem jarané mentik tiing petung
duang katih tur tegeh ngalik. Nuju ada ujan bales, bah lantas tiingé totonan,
ané akatih bah ngerobin peken Sangsité, ané buin katihné bah ngerobin peken
Badungé.
Critaang koné punyan
tiingé ané ebah ka peken Badungé, liu anaké mameken ngejangin kamben, baju,
senteng, kancrik, ada masi ané ngengsutang saput, sarung, jalér, muah ané
lén-lénan kanti bek misi magenepan. Kéto masi ané ebah ka peken Sangsité ada
anak ngantungin urutan, déngdéng, lindung, muah ané lénan sarwa dedaarané ané
jaen-jaen. Di subanné bek pada tiingé misi maéndahan, ditu buin koné lantas majujuk.
Béh, bek umahné I Belog misi sarwa panganggo muah dedaaran ané sarwa luih-luih.
Mara kéto, prajani koné I
Belog dadi anak sugih, liu ngelah arta brana, buina yan nuju ia pesu ka jalané,
panganggoné setata makrénéb ngawinang ngon anaké ané nepukin, kéto masi méménné
lén pesan bawané ngajak ipidan tusing nu sétsét pasuranting panganggoné, suba
nuutin cara pianakné kedas gading. Paundukan I Belog buka kakéto buin koné
dingeha baan Nang Bangsing. Patuh cara ané maluan, buin koné masi siliha
tiingné I Belog baan Nang Bangsing. Kéto masi I Belog tusing nemitang, buin
koné masi baanga nyilih.
Kacrita jani Nang
Bangsing ngidih tulungan tekén krama banjarné lakar ngabut tiing uli jumahné I
Belog abana kumahné. Tiingé lantas tanema di sanggahné. Di subanné majujuk,
lantas koné tiingé buin bah ka peken Sangsité muah ka peken Badungé. Mara
nepukin ada tiing buin bah ngungkul di peken Badungé, ditu para dagangé
pakrimik, sawiréh i pidin dugasé kagantungin baju, kamben, muah ané lén-lénan
bisa ilang, jani lantas pesu jail para dagangé. Tiingé laut kagantungin sarwa
ané pengit, makadi bangkén céléng, sera, leluu, mis ané bengu, muah ané lénan.
Ané bah ka peken Sangsité masi kéto ada ané ngantungin bangkén cicing, bangkén
bikul, sétsétan kamben uwék, sandal pegat, muah sarwa leledané.
Gelisan satua, crita jani
tiingé makadadua totonan buin majujuk. Mimih déwa ratu, paclebugbug ulung
bangké lan sarwa ané bengu jumah Nang Bangsing, turin boné tusing sida baana
ngadek tekén Nang Bangsing baan benguné. Nang Bangsing pencad tindakané ngalih
tulungan ajaka ngisidang sakancan bangké muah beberekané totonan. Wiréh tawanga
ia liu ngelah brana, nyamané tusing nyak nulungin, sakéwala yan mupahang mara
lakar jagjagina baan pisagané. Kanti telah kasugihané anggona mupahang mresihin
umahné mara koné nyidaang kedas. Déning kéto, lantas Nang Bangsing dadi lacur,
I Belog nyalinin dadi sugih.
NB : Satuane puniki pupulang titiang sakin internet malarapan antuk Googling. Kantun akeh satua I Belog sane durung mapunduh iriki, yening wenten sane madue literatur tambahan, titiang nunas mangda kawewehin ring coment ring sor. Suksma.


c: application/xml

text:
Pangawedar indik Hak-Hak Azasi Manusia
Sami manusane mijil maduluran hak-hak sane pateh lan pastika tur malarapan kebebasan-kebebasan sane mabuat pisan. Perserikatan Bangsa-Bangsa maduwe tatuwek pacang nginggilang (nyunjung) nabdabang tur ngayomin hak azasi manusia saking swang-swang manusa. Tatuwek puniki ngawit saking Piagem Perserikatan Bangsa-Bangsa sane negesin unteng pakayun wangsa-wangsa ring jagatpada ngenenin hak azasi manusia sane mabuat pisan tur ring martabat lan kamatmian manusa. Ring sajeroning pangawedar indik hak azasi manusia, Perserikatan Bangsa-Bangsa mapiteges pastika pisan miwah sadarana ngenenin hak-hak sane pinaka druwen i manusa sacara adil. Hak-hak punika wantah druwen ida dane. Punika wantah hak ida dane. Hak-hak ida dane punika mangda kauningin. Patut sareng-sareng nyobiakang tur ngukuhang kawentenanipun gumanti mabuat ring ida dane miwah mantuk ring sasaman jana sane seosan.
Saracita
Manimbang riantukan pangangken ring subhakarma lan hak-hak sane pateh tur pastika saking paguyuban kulawarga manusa sami inggih punika dasar kemerdekaan, keadilan lan perdamaian ring jagat.
Manimbang riantukan ngelempasang lan ngandapang hak azasi manusia janten ngawinang parilaksana-parilaksana sane kaon sane ngawinang rasa kroda sajeroning herdaya (unteng pekayunan) manusapada, tur kamanggehang jagat genah manusa pacang muponin bebas mawicara lan maagama tur luput saking rasa ajrih miwah kakirangan, punika sampun kajantenang pinaka tatujon pilih utama saking para jana.
Manimbang riantukan hak-hak manusa patut kaayomin malarapan peraturan hukum mangda para jana nenten kadulumuk milih pamargi andaga utsaha penguntat maka panungkas kaduratmakan miwah penjajahan.
Manimbang riantukan ngupapira paiketan pasawitran ring sajeroning negara-negara patut kautsahayang.
Manimbang riantukan wangsa-wangsa saking Perserikatan Bangsa-Bangsa sajeroning Piagem Perserikatan Bangsa-Bangsa sampun mategesang malih kepercayaannyane ngenenin hak-hak dasar manusa, tur hak-hak sane pateh, ring sang lanang miwah istri, miwah sampun mutusang pacang nuwekang kasuketan jagat lan kahuripane sane utama sajeroning kemerdekaan sane ngalimbak.
Manimbang riantukan paguyuban negara-negara sampun masemaya pacang nyujur kemajuan sajeroning pangargan miwah pangubaktian marep ring hak azasi manusia lan kebebasan sane ngarojong sareng Perserikatan Bangsa-Bangsa.
Manimbang riantukan pahaning wirasa sane pateh ngenenin indik hak-hak lan kebebasan-kebebasan punika mabuat pisan maka panglaksana sane sumeken pisan saking semaya punika, mawinan,
MAJELIS UMUM
Malarapan punika nyobiahang
Pangawedar Indik Hak-Hak Azasi Manusia
Pinaka anceng sane katah maka sidaning wangsa sami lan panegara sami, maka tatujon mangda saluiring janma lan saluiring paguyuban sajeroning pakraman nityakala eling ring pangawedar puniki, pacang ngutsahayang majalaran tata cara ngajahin lan ngicenin pendidikan ngapti nincapang pangargan marepe ring hak-hak lan kebebesan-kebebasan punika, tur pamargi sane gancang gelitik urati sane manggeh nasional wiadin internasional, nyamin pangangken lan pangabaktianipun sane luih tur sumeken, inggilan olih wangsa-wangsa saking swanegara anggota wiadin olih wangsa-wangsa saking wawidangan sane wenten ring sajeroning wawengkon hukumipun.
Paos 1
Sami manusane sane nyruwadi wantah merdeka tur maduwe kautamaan lan hak-hak sane pateh. Sami kalugrain papineh lan idep tur mangdane pada masawitra melarapan semangat pakulawargaan.
Paos 2
Satunggil para janma wenang ring hak-hakipun sami lan kebebasan-kebebasan sane mungguh ring jeroning pangawedar puniki, makadi pabinaan ring ras, warnan carma, lanang-wadon, basa, agama, politik utawi pamarnan maseosan, witning kewangsaan utawi pakraman (kemasyarakat), hak, padruwean, palekadan wiadin linggih seosan.
Selantur ipun nenten pacang kawentenang pabinayan sangkaning linggih (kedudukan) politik, hukum, utawi kedudukan internasional saking negara utawi daerah saking dija ugi kawit nyane manusa, inggian saking negara sane merdeka sane merupa wewidangan-wewidangan perwalian, jajahan, utawi sane wenten ring sajeroning wates kedaulatan sane seosan.
Paos 3
Saluiring manusa wenang ring hak hidup, kebebasan lan kerahayuan suwang-suwang.
Paos 4
Sapasira ugi nenten kayogya kadadosang budak utawi parekan, perbudakan lan pedagangan budak, yadian marupa napi ja musti kalarang.
Paos 5
Sapasira ugi nenten dados kasiksa utawi kabayang-bayang utawi katiwakin danda sane tan nganutin sulur kamanusan utawi kanistayang.
Paos 6
Saluiring janma kawenang ring pangangken sajeroning hukum pinaka manusa niri ring dija ugi magenah.
Paos 7
Samian manusane pateh ring sajeroning hukum lan pateh maduwe hak ring pangayoman hukum tanpa pabinayan. Sami manusane maduwe hak ring pangayoman marep saluiring bentuk pabinayan sane tungkas ring pangawedar puniki tur marep saluir hasutan sane nyujur pabinayan inucap.
Paos 8
Saluiring janma maduwe hak ring pemulihan saking pengadilan nasional sane maduwe kawenangan marep saparisolah sane ngelanggar hak-hak dasar sane kapaica olih undang-undang dasar wiadin hukum.
Paos 9
Sapasira ugi nenten dados ketangkep, ketahan wiadin kakutang sakita arep.
Paos 10
Saluiring janma sajeroning sasama pada maduwe hak ring peradilan sane adil lan terbuka saking pengadilan sane bebas tur nenten memihak, sajeroning ngerajegang hak lan swadharmanipun tur ring saluiring danda (tuntutan pidana) sane katiwakang ring ragane.
Paos 11
Saluiring janma sane katuntut sangkaning katarka maparisolah ngelanggar hukum durung dados kasengguh salah, sadurung kabuktiang kasalahanipun manut hukum olih pengadilan, tur ring pengadilan inucap polih jaminan sane kasaratang nindihan raga.
Nenten wenten janma sane dados kasalahang kadalih melaksana ngelanggar hukum sangkaning pelaksana utawi kalengahan sane nenten marupa pelanggaran hukum manut undang-undang nasional wiadin internasional, ritatkala saparisolah punika kalaksanayang. Taler nenten kapatutang niwakang danda sane lebih abot saking danda sane sepatutipun katiwakang ritatkala pelanggaran hukum punika kalaksanayang.
Paos 12
Saluiring janma nenten dados kausak-asik urusannyane swang-swang, kulawarganipun, pakurenanipun, utawi paiketan swalapatraipun sakita arep, taler nenten kadadosang mariceda. Saluiring janma maduwe hak polih pengayoman hukum sane jagi kaanggen ngarepang saparisolah kaon ring arep.
Paos 13
Saluiring janma maduwe hak kabebasan malaksana (sane patut) tur magenah ring wawidangan swang-swang negara.
Saluiring janma maduwe hak melancaran ring swang-swang negara, makta padruwenipun, tur mewali malih ring panegara duwene.
Paos 14
Saluiring janma maduwe hak ngaruruh tur ngerasanin suaka (pengayoman) saking negara seosan jagi kaanggen ngayomin deweknyane saking katut buri.
Hak punika nenten kedadosang kaangge marep ring sungketa tutburi sane sumeken medal sangkaning saparisolah sane kaon, sane tan wenten paiketan ring politik, utawi sangkaning saparisolah sane piwal ring tujuan miwah dasar Perserikatan Bangsa-Bangsa.
Paos 15
Saluiring janma maduwe hak kewarganegaraan (kewangsaan).
Saluiring janma nenten dados sakama-kama kabancut kewarganegaraanipun (kewangsanipun) wiadin maduwe hak ngentosin kewarganegaraan (kewangsaan).
Paos 16
Lanang lan istri sane sampun daha-truna, tanpa kawatesin kewangsaanipun, kewarganegaraanipun wiadin agama, maduwe hak makurenan utawi mawiwaha tur ngewangun kulawarga. Ipun maduwe hak sane pateh ring sapari indik pawiwahan, ring sajeroning makurenan, wiadin ritatkala palas makurenan.
Pawiwahan wantah dados kalaksanayang yaning calon penganten pada saling lulut asih.
Kulawarga inggih punika paiketan sangkaning titah ring sajeroning pagubugan, tur maduwe hak polih pengayoman saking pagubugan wiadin negara.
Paos 17
Saluiring janma maduwe hak maderbe artha, ndiri (newek) wiadin sareng-sareng janma lianan.
Saluiring janma nenten dados kerampas padruwenannyane sakita karep.
Paos 18
Saluiring janma maduwe hak kebebasan mapaidep, unteng kayun lan ngagem agama, hak kabebasan magentos agama utawi kepercayaan, lan kebebasan nyengguhang agama utawi kepercayaan malarapan ngajahin, ngelaksanayang, ngaturang bakti tur nganutin ajaran agama punika, ndiri-ndiri wiadin sareng-sareng janma seosan, ring arep pagubugan wiadin ndiri (ndewek).
Paos 19
Saluiring janma bebas maduwe tetimbangan wiadin ngamedalang tetimbangan, tanpa gangguan ngeruruh, nerima tur ngamedalang gatra lan pakayunan malarapan sarana napi ja, tanpa ngetang wates-wates wewidangan.
Paos 20
Saluiring janma maduwe hak kebebasan mapupul lan ngewangun sekha tanpa ngangge kekerasan.
Saluiring janma nenten dados kapaksa mangda ngiring nyarengin sekha.
Paos 21
Saluiring janma maduwe hak nyarengin ngemargiang pemerintahan negarannyane secara langsung utawi malarapan wakil-wakil sane kapilih secara bebas.
Saluiring janma sami-sami pateh maduwe hak kabisekayang utawi kalinggihang dados prajuru ring sajeroning ngemargiang pemerintahan negarannyane.
Pakayunan para janma musti kadadosang pinaka dasar kewenangan pemerintah; pakayun puniki musti kasinahang marupa pemilihan umum sane kamargiang sangkaning manah lascarya tur nirmala, malarapan hak pilih tur dudonan sane pateh, malarapan pemungutan suara sane singid utawi ngangge tata cara seosan sane nyamin kebebesan nguwehin suara.
Paos 22
Saluiring janma, pinaka krama pagubugan, maduwe hak jaminan sosial, ngelaksanayang hak ekonomi, sosial lan budaya sane pinih kabuatang jagi ngawangiang kaprabawan lan numbuhang kepribadian, malarapan utsaha-utsaha nasional wiadin nyarengin utsaha internasional (sajagat), manut kadi tata cara lan kekuatan swang-swang negara.
Paos 23
Saluiring janma maduwe hak ring pekaryan, maduwe hak kabebasan milih pakaryan, maduwe hak ring tata cara ngelaksanayang pekaryan sane adil miwah ngewetuang aget lan maduwe hak pangayoman sumangdane tan kicalan pangupajiwa.
Saluiring janma, tanpa pabinayan, maduwe hak ring pangupahan sane pateh ring pakaryan sane pateh.
Saluiring janma sane makarya maduwe hak ring pangupahan sane adil tur ngewetuang aget sane nyamin kahidupan sane dahat mapikenoh ring padewekan wiadin kulawargannyane, pingkalih yaning wantah perlu kewewehin antuk pengayoman sosial sane siosan.
Saluiring janma maduwe hak ngewangun tur ngeranjing ring paguyuban utawi sekha buruh sane jagi ngayomin saluir pabuatannyane.
Paos 24
Saluiring janma maduwe hak mesandekan wiadin liburan, pingkalih wates-wates galah mekarya sane patut pingkalih polih libur berkala, tur tetep nampi upah.
Paos 25
Saluiring janma maduwe hak ring taraf hidup sane cukup, mangda sida nemu kerahayuan lan kesejahteraan padewekan wiadin kulawarganipun, taler hak ring pangan, paumahan, pangupapira kerahajengan pingkalih pelayanan sosial sane kabuatang, tur maduwe hak ring jaminan ritatkala nganggur/magang, sungkan, cacad, balu, sampun lingsir, utawi kehanan siosan sane mekhawinan kekirangan pangupajiwa.
Ibu lan anak-anak maduwe hak polih pangupapira wiadin wantuan sane dahat istimewa. Saluiring anak alit sane embas saking pawiwahan wiadin babinjat, musti polih pengayoman sosial tanpa pabinayan.
Paos 26
Saluiring janma maduwe hak polih pendidikan. Pendidikan punika musti gratis, paling nenten ring tingkat sekolah rendah wiadin pendidikan dasar. Pendidikan rendah musti kewajibang (nenten dados tan kelaksanayang). Pendidikan teknik lan jurusan sane sampun ketah mangda kabukak ring saluiring janma, taler pendidikan tinggi mangda prasida keranjingang olih para janmane sami nganutin tata cara sane pateh medasar antuk kepatutan.
Pendidikan punika musti matatujon ngewerdiang angga sarira tur mangda prasida ngajiang hak azasi manusia wiadin kebebasan-kebebasan. Pendidikan punika mangda prasida ngewetuang saling pengertian, mulatsarira, tur pasawitran ring saluiring wangsane sami, paguyuban ras pingkalih agama, tur musti ngemajuang pemargin Perserikatan Bangsa-Bangsa ring sajeroning ngupapira perdamaian.
Irerama utawi guru rupaka maduwe hak sane mautama ring sajeroning milih saluiring pendidikan sane pacang katiwakang ring okan-okannyane.
Paos 27
Saluiring janma maduwe hak nyarengin ring sajeroning kehidupan kebudayaan, ngerasayang kaluihan kesenian, lan sareng ngerasayang kemajuan tur namtamin pakenoh ilmu pengetahuan.
Saluiring janma maduwe hak pangayoman marep ring keuntungan moril wiadin material, sane kamoling antuk hasil karya ilmiah, kesusastraan wiadian kesenian sane prasida kaortayang.
Paos 28
Saluiring janma maduwe hak marep ring tatanan sosial wiadin internasional, tur hak-hak lan kebebasan-kebebasan sane mungguh ring sajeroning pangawedar puniki prasida kalaksanayang.
Paos 29
Saluiring janma sami maduwe swadarma marep ring pagubugan ring dija ugi ipun prasida ngewerdiang kepribadianipun malarapan antuk kabebasan sane banget pisan.
Ring sajeroning ngelaksanayang hak-hak lan kebebasan-kebebasanipun, swang-swang manusa musti nganutin wates-wates sane kapagehang olih undang-undang sane matatujon nyamin pangangken wiadin ngewangiang hak-hak lan kebebasan-kebebasan manusa seosan, lan ring pakraman nganutin tata cara sane adil ngenenin kesusilaan, ketreptian miwah kejagaditaan jagat sajeroning sane demokratis.
Hak-hak lan kebebesan-kebebasan puniki ring sajeroning pelaksanaanipun nenten dados matungkasan ring tatujon lan prinsip-prinsip Perserikatan Bangsa-Bangsa.
Pasal 30
Ring sajeroning pangawedar puniki tan dados katarka tur nguwehin inggian negara, paguyuban, utawi silih tunggal janma, hak nyarengin saluir pekaryaan, utawi ngelaksanayang saparisolah sane matujon ngerusak hak-hak lan kebebasan-kebebasan sane mungguh ring sajeroning pangawedar puniki.

robotstxt: allowed

filter: keep


c: text/html

text:
28.a. turunan pande bratan, mangda manyama saudhara, malih tan dados ngalaliyang kulawarga, minangkenang anak sewos, yen wenten mamurug, tan wenten ngangkeni nyama, ne mula tunggal turunan, sang asapunika jaga kasisipang antuk kawitania ri panataran bratan, malih wenten apanlah arya labdawara magnah ring desa bayan, dados undhagi, tucapa mpu tarub, aywa kita duhka mineh dewek lacurdaak, kita sahananta dinandha dening hyang, manurun karma phalan ta
28.b. kita turunan brahmana, kita tan angangge sila brahmana, suka ring laku duracara, ambegal, ambaud angris, amati mati wwang, dening pasek batur waluya anak saudharanta, makawitan tunggal ki pasek batur turunan mpu ketek , mpu ketek maari saudhara lawan mpu mpu brahmaraja, kang maurunaken kita, karmaning amati sanak tinmun ta mangke, riwkasan yan kita mangwangun karya ala mwang ayu, patutnyane aywa juga kita anganggen tirtha brahmana, aketo
29.a. ingetang patuhang ajak makejang, tekeng turun tinurun, apang de engsap teken kalakwan awak, dadi pandhita mpu kanugraha muputang sagawe-gaawene, yen kita tuhu bakti makawitan, sembah aku ring paibwanta nuju tumpek kuningan, dening cipta nirmala, aku puyut ta mpu brahma dwala, tan kocapan mpu tarub di pradesa marga wredi santane, kocapa arya pande ruktia ring jagat bangli tetep amande mas, tucapa sang andiri ring jagat bangli apanlah i gusti parawupan mwang
29.b. i gusti dawuh pamamoran, raris jagat bangline kagebug antuk i dewa tirthaarum sane mapesengan i dewa ngurah pamcutan ring tamanbali, kasarengin antuk arine kalih, sane mapesengan idewa pering ring nyalian, mwang i dewa gde pipindhi ring pasagasa pagesengan, rusak seda i gusti parawupan kuciwa ring paprangan, i gusti dawuh pamamoran bonglot saking bangli ngungsi desa camanggawon iniring dening arya pande ruktia, ana arine pande ruktia ring desa timbul ngaran
30.a. arya pande likub, tan olih basa ring timbul sinaru saru dening wwang ring timbul, wkasan i pande likub sah saking timbul, ngungsi blahbatuh, nyawita ring i gusti ngurah jelantik, kapatutan sawatek pande bratan sane patut ngamargiang yiga, ping tiga sane arahina, 1, semeng, 2, sore, 3, wengi, saha nguncarang mantra kayeki (mantra tidak diposting) ikang mantra ping 9, ika waluya agni wijil saking babaan sanga, ne
30.b. ngaran baban sanga, song mata 2, song cunguh 2, song kuping 2, cangkem mwang payupasta, silit, punika ne ngesong salwiraning ala ne ring sarira, sasampune gsong awane ayudang antuk toyane ring raga, saha mantra (mantra tidak diposting) uncarang ping 9, wusnia tlas muwah mantra (mantra tidak diposting) tlas yogane puniki laksanakna rikalaning amande, yan makarya sanjata mantrani prabot, mantra agni (mantra tidak diposting)
Babad Pande Bratan bersambung.........


text:
Selasa, 10 Maret 2009
Cerita Rakyat Bali : "Satua I PUCUNG"
Kacrita di Banjar Kawan, wewenangkon Koripan ada anak pacul ngelah pianak muani adiri madan I Pucung. Gegaenne I Pucung sing lenan teken mapikat dogen di umane, nanging ke nyalah utu pesan tangkepne mapikat, di masan padine mara embud. Dadi sing pesan kone ia taen maan kedis, dening tusing ada kedis ngalih amah, krana padine nu puyung. Dening keto, med kone ia mapikat. Jani demen kone ia teken kuluk. Nanging masih keto, sabilang nagih ngidih konyong sig pisaganne begbeg konyong ane mara lekad dogen nagih idiha. Dening konyongne ane nagih idiha nu cerik buina tonden ngedat, kadena konyongne ento buta, dadi buung dogen ia ngidih konyong. Dening keto undukne I Pucung gedeg kone ia, dening makejang kehenne tuara ada misi. Uli sekat ento tusing pesan kone ia taen kija-kija buin, begbeg nyingkrung dogen jumahne. Ping kuda-kuda kaden suba bapanne nglemekin, apanga ia nulungin ka carik, nanging masih ia tusing nyak. Dening keto gedeg kone bapanne, nanging ia tusing bani nigtig wiadin ngwelin I Pucung, krana ia suba kelih. Depina dogen kona ie jani pragat nengnenga dogenan.
Makelo-kelo demen kone ia tekan anak luh, nanging gede kone kenehne, nget putran Ida Sang Prabu Koripan kone demenina. Budi morahan teken bapanne sing kone ia juari, dening ia suba ngasen teken dewek gedeganga. Dadi ibuk pesan kehenne I Pucung ngenehang Ida Raden Galuh, mabudi ngalih ka puri tusing bani. Jani ngae kone ia daya, mangdena ia nyidaang makatang Raden Galuh.
Sedek dina anu, ka puri kone ia tangkil ring Ida Sang Prabu. Di mara ia neked di bancingah, ada kone parekan tepukina ditu lantas ia ngomong, “Ih jero parekan, nawegang tiang nunas tulung ring jerone, wekasang tiang ngapuriang, aturang jagi tangkil ring Ida Sang Prabu!”
Masaut parekane, “Inggih mangda becik antuk tiang ngaturang ring Ida Sang Prabu, jerone sapasira?”
“Aturang titiang I Pucung saking Bnajar Kawan!” Majalan lantas parekane ento ngapuriang matur ring Ida Sang Prabu, “Nawegang titiang mamitang lugra ring Palungguh Cokor I Dewa, puniki wenten kaulan Palungguh Cokor I Dewa saking Banjar Kawan, ipun jagi tangkil ring Palungguh Cokor I Dewa.” Ngandika Ida Sang Prabu, “I Pucung ento apa kone ada buatanga ia tekan nira?”
“Matur sisip tiang Ratu Dewa Agung, antuk punika tan wenten titiang uning.”
“Nah lamun keto, tunden suba ia mai!” Ngajabaang lantas parekane ngorahin I Pucung tundena ngapuriang. Majalan lantas I Pucung ngapuriang. Sasubanne neked ditu, lantas ia mamitan lugra ring Ida Sang Prabu.
“Ih to iba Pucung, apa ada buatang iba mai?”
Matur I Pucung, “Inggih matur sisip titiang Ratu dewa Agung, wenten tunasang titiang ring Cokor I Dewa.”
“Nah apa Pucung?”
“Inggih sapunapi awinan ipun pantune sane wau embud dados ipun puyung, kalih asune wau lekad dados ipun buta?”
Ngandika Ida Sang Parbu, “ento kenken nyen kaden nira awinanne, nira sing pesan nawang. Men yan cai, kenken awananne dadi keto?”
“Antuk punika tan kamanah antuk titiang. Nanging yang banggayang Cokor I Dewa asapunika kewanten, kamanahan antuk titiang gelis jaga rusak jagat druene.”
“Men jani kenken baan madaya, mangdene gumine tusing uug?”
“Inggih yan manah titiang saking tambet, becik mangkin karyanang banten peneduh aturang ring Ida Betara Dalem. Manawi wenten kasisipan Palungguh Cokor I Dewa, mangda sampunang Ida Betara banget menggah pamiduka.”
“Nah lamun keto ja keneh caine, kema tegarang neduh ka pura Dalem. Sing ada kapo pakayunan Ida Betara teken nira, nira lakar ngiring dogenan. Nah antiang dini malu akejep, nira nu nunden panyeroane ngae banten. Apang nyidaang maturan dinane jani, kadonga jani tumpek. Yan suba pragat bantene, cai men ngaturang ajak I Mangku Dalam ka Pura!”
“Inggih,” keto aturne I Pucung.
Gelisang satua, sasubane pragat bantene, majalan lantas I Pucung nyuun banten, ngojog kumah pamangkune.
“Jero Mangku, Jero Mangku, tiang nikaanga mriki ring Ida Sang Prabu, ring pura Dalem. Samalahipun banten puniki jerone kandikaang makta ka pura. Tiang mapamit dumun abosbos jaga kayeh,” aketo baana melog-melog Jero Mangku teken I Pucung, lantas ia ngenggalang ke pura Dalem tur ngenggalang macelep sig gedonge ane tanggu kelod. Sawatara ada suba apanginangan ia nongos ditu, rauh lantas Jero Mangku makta banten tur ngojog sig jalan I Pucungne ngoyong. Ditu lantas Jero Mangku ngaturang banten tur nunas teken Ida Betara mangdene gumine di Koripan karahayuan.
Sasubanne Jero Mangku suud ngantebang, ngomong lantas I Pucung uli jumahan gedonge. Mapi-mapi ia dadi Betara, kene kone munyinne, “Ih iba Bapa Mangku, nyen nunden iba mai maturan, nunas kaluputan teken nira?”
Masaur Jero Mangku, “Inggih titiang kandikaang antuk pramas Palungguh Betara, Ida Sang Prabu nunas kaluputan ring Palungguh Betara, dening pantune wau embud puyung kalih asune wau lekad ipun buta.”
Buin ngomong I Pucung, “Ih iba Bapa Mangku, nira ngiangin lakar kaluputan nanging yan Ida ngaturang okane Ida Raden Galuh.” Dening keto munyin I Pucunge kadena pangandikan Ida Betara, dadi budal lantas dane. Teked di jabaan purane mreren lantas dane di batan punyan bingine, sambilanga dane ngantiang I Pucung.
Buin akejepne pesu lantas I Pucung uli gedonge tur jagjagina Jero Mangku lantas ia matakon, “Men, sapunapi Jero Mangku, wenten minab wacanan Ida Betara?”
“Nah melah suba cai ka puri ngaturang teken Ida Sang Prabu pangandikan Ida Betara. Bapa sing ja bareng kema, reh jumah ada tamiu ngantiang.” Dening keto pangandikan Jero Mangku, dadi kendel pesan I Pucung, dening guguna pamunyin gelahne teken Jero Mangku, tur lantas ia majalan ngapuriang.
Sasubanne I Pucung nganteg di purian, ngandika raris Ida Sang Prabu, “Men kenken Pucung, ada pawecanan Ida Betara tekening iba, tegarang tuturang apang nira nawang?”
Matur I Pucung, “Inggih wenten Ratu Dewa Agung. Asapuniki wewacan Ida Betara ring titiang. Ih iba Pucung, kema aturang wecanan gelahe teken gustin ibane buatne nira ledang lakara ngicenin Ida kaluputan, mangdene gumine karahayuan, nanging yan Ida kayun ngaturang okane, Ida Raden Galuh teken nira. Asapunika pangandikan Ida Betara ring titiang. Inggih sane mangkin asapunapi pakayunan Palungguh Cokor I Dewa, dening asapunika pakayunan Ida Betara?”
“Nah yan keto pakayunan Ida Betara, anake buka nira sing ja bani tulak teken pakayunan idane. Sakewala gumine karahayuan, nira dong ngaturang dogen. Da buin mara abesik panak nirane karsaanga, kadong makadadua, nira lakar ngaturang.” Ditu ngendelang dogen kenehne I Pucung dening lakar kaisinan idepne nganggon Raden Galuh kurenan.
Matur buin I Pucung, “Inggih yan asapunika pakayunan Palungguh Cokor I Dewa, margi rahinane mangkin ratu, aturang Ida, anak Cokor I Dewa ring Ida Betara mangda gelis Ida rauh, titiang ja ngiringang Ida, jaga aturang titiang ring Ida Betara Dalem.” Ditu lantas Ida Sang Prabu ngandikain parekane ngandikaang ngaturin okane lanang Ida Raden Mantri, kandikaang ngapuriang. Ida Raden Mantri sedek kone di jabaan. Majalan lantas i parekan ka jabaan ngaturin Ida Raden Mantri. Ida Raden Mantri raris ngapuriang tangkil ring ajine.
Ngandika Ida Sang Prabu, “Cening Bagus, nah ne jani bapa ngorahin cening, buate arin ceninge karsaanga tekan Ida Betara Dalem. Bapa ngaturang i anak Galuh teken Ida Betara, dening bapa tuara bani tekening anak tuara ngenah, buina pang gumine karahayuan. Yan bapa tusing ngaturang i anak Galuh, pedas rusak gumine. Men cening kenken kayune?”
Matur Ida Raden Mantri, “Inggih yan sampun asapunika pakayunan Gur Aji, titiang tan panjang atur malih. Ledang te pakayunan Guru Aji kewanten.”
Dening aketo aturne Raden Mantri, lantas I Patih kandikaang nuunang peti lakar genah I Raden Galuh. Sasubanne Ida Raden Galuh magenah di petine, lantas petina kancinga tur seregne tegulanga di duur petine.
Ngandika Ida Sang Prabu, “Ih iba Pucung, nah ne suba pragat i anak Galuh mwadah peti, kema suba tegen petine aba ka pura Dalem aturang i anak Galuh teken Ida Betara. Ne serege di duur petine mategul. Da pesan iba nyemak serege ne, depin dogen dini, setonden ibane nganteg di pura. Buin ingetang pabesen nirane, singa iba Makita manjur nyen di jalan pejang petine di duur pundukanne tur seregne depang masih ditu mategul.”
“Inggih,” keto aturne I Pucung tur lantas ia majalan negen petine misi Ida Raden Galuh.
Beh magregotan kone ia negen petine ento. Ban kendelne bes sanget lakar maan kurenan okan Ida Sang Prabu, dadi sing kone asena baat. Di jalan nepukin lantas ia tukad ditu ia mreren di duur tukade, dening ia makita manjus. Petine pejanga kone di duur pundukane tur seregne depina masih ditu. Di makirenne ia tuun lakar kayeh, matur kone ia teken Raden galuh, “Ratu Raden Galuh Cokor I dewa driki tumun, kenakang kayune driki. Titiang ngaonin Cokor I Dewa ajebos, titiang jaga tuunan manjus, dening ongkeb pesan tan dugi antuk titiang naanang kebuse.” Dening Ida Raden Galuh mwadah peti dadi sing kone pirenga atur I Pucunge.
Suud I Pucung matur keto, tuunan lantas ia ka tukade kayeh baan klangenne maan yeh ning. Ditu rauh lantas Ida Raden Mantri sameton Ida Raden Galun nandan macan pacang anggen Ida ngentosin sametone. Sasubane Ida Raden Mantri rauh sih tongos petine ento, ngelisang raris Ida Raden Mantri nyereg petine tur kamedalang arine. Sasubanne Ida Raden Galuh medal, jani macane kone celepang Ida tur kakancing, seregne buin kone dudur petine genahang Ida. Ngelisang raris Ida Raden mantri malaib sareng Ida Raden Galuh budal ka Koripan. Buat isin petine kasilurin tusing kone tawanga teken I Pucung.
Sasubanne ia suud kayeh lantas ia menekan. Teked ba duuran dingeha kone krasak-krosok di tengah petine. Ngomong lantas I Pucung, “Inggih Ratu Raden Galuh, menggah menawi Cokor I Dewa dados krasak-krosok wau kaonin titiang manjus. Margi mangkin Cokor I Dewa budal kumah titiange, drika mangkin Cokor I Dewa mlinggih sareng titiang. Cokor I Dewa pacang anggen titiang kurenan. Samalihipun titiang sampun ngadianang Cokor I Dewa who-wohan luir ipun: buluan, salak, croring, miwah manggis. Pacang rayuan Palungguh Cokor I Dewa sampun wenten jumah titiang kagianang antuk panyeroan Palungguh Cokor I Dewa, tiang maderbe meme. Sampunang te kenten menggah Cokor I Dewa, mangkin iringa ja Cokor I Dewa budal.”
Gelisang satua majalan lantas ia I Pucung ngamulihang negen petine. Sasubanne neked jumahne, kauk-kauk lantas I Pucung ngaukin memenne, “Meme, Meme, ampakin tiang jlanan, tiang ngiring Ida Raden Galuh mulih. Tiang anak suba icena nunas Ida Raden Galuh teken Ida Sang Prabu. Matelahtelah men meme ditu jumahan icange apang kedas, krana tiang lakas nglinggihang Ida ditu, uli semengan Ida tonden ngrayunang.” Memenne tusing ja ia nawang keneh panakne, selegagan kone mara ia ningeh pamunyin panakne buka keto. Dadi ampakina dogen jlanan tur I Pucung ngenggalang macelep kumah meten, tur lantas ia ngancing jlanan uli jumahan petine pejanga kone di pasareane.
Critayang jani suba tengah lemeng tur meme bapanne suba melah pulesne pada, ditu lantas ia buing ngomong ngrumrum isin petine, “Inggih Ratu Raden Galuh, matangi Cokor I Dewa, niki sampun wengi, mriki mangkin Palungguh Cokor I Dewa merem sareng titiang!” Suud ia ngomong keto, lantas petine ento serega tur ungkabanga. Mara petine ento ungkabanga, tengkejut pesan I Pucung dening petine misi macam. Ditu lantas I Pucung sarapa teken macane. Mati lantas I Pucung.
Buin mani semenganne, dunduna lantas ia teken memenne uli diwangan, dening suba tengai ia tonden bangun. Kadena panakne sajaan ngajak Raden Galuh. Kanti ping telu kone memenne makaukan, masih sing kone sautine, lantas tinjaka kone jlananne. Ya mara mampakan jlanane, ya magroeng lantas macane jumahan. Beh apa kaden tengkejut memenne tur ia buin ngenggalang ngubetang jlanan. Ditu lantas ia gelur-gelur ngidih tulungan teken pisagane ditu. Liu pada anake nyagjagin ia tur makejang pada ngaba sikep. Ditu matianga lantas macane totonan. Sasubanne I Macan mati, mulihan lantas memenne, dapetanga panakne suba mati tur nu tulang-tulangne dogen.
Makelo-kelo demen kone ia tekan anak luh, nanging gede kone kenehne, nget putran Ida Sang Prabu Koripan kone demenina. Budi morahan teken bapanne sing kone ia juari, dening ia suba ngasen teken dewek gedeganga. Dadi ibuk pesan kehenne I Pucung ngenehang Ida Raden Galuh, mabudi ngalih ka puri tusing bani. Jani ngae kone ia daya, mangdena ia nyidaang makatang Raden Galuh.
Sedek dina anu, ka puri kone ia tangkil ring Ida Sang Prabu. Di mara ia neked di bancingah, ada kone parekan tepukina ditu lantas ia ngomong, “Ih jero parekan, nawegang tiang nunas tulung ring jerone, wekasang tiang ngapuriang, aturang jagi tangkil ring Ida Sang Prabu!”
Masaut parekane, “Inggih mangda becik antuk tiang ngaturang ring Ida Sang Prabu, jerone sapasira?”
“Aturang titiang I Pucung saking Bnajar Kawan!” Majalan lantas parekane ento ngapuriang matur ring Ida Sang Prabu, “Nawegang titiang mamitang lugra ring Palungguh Cokor I Dewa, puniki wenten kaulan Palungguh Cokor I Dewa saking Banjar Kawan, ipun jagi tangkil ring Palungguh Cokor I Dewa.” Ngandika Ida Sang Prabu, “I Pucung ento apa kone ada buatanga ia tekan nira?”
“Matur sisip tiang Ratu Dewa Agung, antuk punika tan wenten titiang uning.”
“Nah lamun keto, tunden suba ia mai!” Ngajabaang lantas parekane ngorahin I Pucung tundena ngapuriang. Majalan lantas I Pucung ngapuriang. Sasubanne neked ditu, lantas ia mamitan lugra ring Ida Sang Prabu.
“Ih to iba Pucung, apa ada buatang iba mai?”
Matur I Pucung, “Inggih matur sisip titiang Ratu dewa Agung, wenten tunasang titiang ring Cokor I Dewa.”
“Nah apa Pucung?”
“Inggih sapunapi awinan ipun pantune sane wau embud dados ipun puyung, kalih asune wau lekad dados ipun buta?”
Ngandika Ida Sang Parbu, “ento kenken nyen kaden nira awinanne, nira sing pesan nawang. Men yan cai, kenken awananne dadi keto?”
“Antuk punika tan kamanah antuk titiang. Nanging yang banggayang Cokor I Dewa asapunika kewanten, kamanahan antuk titiang gelis jaga rusak jagat druene.”
“Men jani kenken baan madaya, mangdene gumine tusing uug?”
“Inggih yan manah titiang saking tambet, becik mangkin karyanang banten peneduh aturang ring Ida Betara Dalem. Manawi wenten kasisipan Palungguh Cokor I Dewa, mangda sampunang Ida Betara banget menggah pamiduka.”
“Nah lamun keto ja keneh caine, kema tegarang neduh ka pura Dalem. Sing ada kapo pakayunan Ida Betara teken nira, nira lakar ngiring dogenan. Nah antiang dini malu akejep, nira nu nunden panyeroane ngae banten. Apang nyidaang maturan dinane jani, kadonga jani tumpek. Yan suba pragat bantene, cai men ngaturang ajak I Mangku Dalam ka Pura!”
“Inggih,” keto aturne I Pucung.
Gelisang satua, sasubane pragat bantene, majalan lantas I Pucung nyuun banten, ngojog kumah pamangkune.
“Jero Mangku, Jero Mangku, tiang nikaanga mriki ring Ida Sang Prabu, ring pura Dalem. Samalahipun banten puniki jerone kandikaang makta ka pura. Tiang mapamit dumun abosbos jaga kayeh,” aketo baana melog-melog Jero Mangku teken I Pucung, lantas ia ngenggalang ke pura Dalem tur ngenggalang macelep sig gedonge ane tanggu kelod. Sawatara ada suba apanginangan ia nongos ditu, rauh lantas Jero Mangku makta banten tur ngojog sig jalan I Pucungne ngoyong. Ditu lantas Jero Mangku ngaturang banten tur nunas teken Ida Betara mangdene gumine di Koripan karahayuan.
Sasubanne Jero Mangku suud ngantebang, ngomong lantas I Pucung uli jumahan gedonge. Mapi-mapi ia dadi Betara, kene kone munyinne, “Ih iba Bapa Mangku, nyen nunden iba mai maturan, nunas kaluputan teken nira?”
Masaur Jero Mangku, “Inggih titiang kandikaang antuk pramas Palungguh Betara, Ida Sang Prabu nunas kaluputan ring Palungguh Betara, dening pantune wau embud puyung kalih asune wau lekad ipun buta.”
Buin ngomong I Pucung, “Ih iba Bapa Mangku, nira ngiangin lakar kaluputan nanging yan Ida ngaturang okane Ida Raden Galuh.” Dening keto munyin I Pucunge kadena pangandikan Ida Betara, dadi budal lantas dane. Teked di jabaan purane mreren lantas dane di batan punyan bingine, sambilanga dane ngantiang I Pucung.
Buin akejepne pesu lantas I Pucung uli gedonge tur jagjagina Jero Mangku lantas ia matakon, “Men, sapunapi Jero Mangku, wenten minab wacanan Ida Betara?”
“Nah melah suba cai ka puri ngaturang teken Ida Sang Prabu pangandikan Ida Betara. Bapa sing ja bareng kema, reh jumah ada tamiu ngantiang.” Dening keto pangandikan Jero Mangku, dadi kendel pesan I Pucung, dening guguna pamunyin gelahne teken Jero Mangku, tur lantas ia majalan ngapuriang.
Sasubanne I Pucung nganteg di purian, ngandika raris Ida Sang Prabu, “Men kenken Pucung, ada pawecanan Ida Betara tekening iba, tegarang tuturang apang nira nawang?”
Matur I Pucung, “Inggih wenten Ratu Dewa Agung. Asapuniki wewacan Ida Betara ring titiang. Ih iba Pucung, kema aturang wecanan gelahe teken gustin ibane buatne nira ledang lakara ngicenin Ida kaluputan, mangdene gumine karahayuan, nanging yan Ida kayun ngaturang okane, Ida Raden Galuh teken nira. Asapunika pangandikan Ida Betara ring titiang. Inggih sane mangkin asapunapi pakayunan Palungguh Cokor I Dewa, dening asapunika pakayunan Ida Betara?”
“Nah yan keto pakayunan Ida Betara, anake buka nira sing ja bani tulak teken pakayunan idane. Sakewala gumine karahayuan, nira dong ngaturang dogen. Da buin mara abesik panak nirane karsaanga, kadong makadadua, nira lakar ngaturang.” Ditu ngendelang dogen kenehne I Pucung dening lakar kaisinan idepne nganggon Raden Galuh kurenan.
Matur buin I Pucung, “Inggih yan asapunika pakayunan Palungguh Cokor I Dewa, margi rahinane mangkin ratu, aturang Ida, anak Cokor I Dewa ring Ida Betara mangda gelis Ida rauh, titiang ja ngiringang Ida, jaga aturang titiang ring Ida Betara Dalem.” Ditu lantas Ida Sang Prabu ngandikain parekane ngandikaang ngaturin okane lanang Ida Raden Mantri, kandikaang ngapuriang. Ida Raden Mantri sedek kone di jabaan. Majalan lantas i parekan ka jabaan ngaturin Ida Raden Mantri. Ida Raden Mantri raris ngapuriang tangkil ring ajine.
Ngandika Ida Sang Prabu, “Cening Bagus, nah ne jani bapa ngorahin cening, buate arin ceninge karsaanga tekan Ida Betara Dalem. Bapa ngaturang i anak Galuh teken Ida Betara, dening bapa tuara bani tekening anak tuara ngenah, buina pang gumine karahayuan. Yan bapa tusing ngaturang i anak Galuh, pedas rusak gumine. Men cening kenken kayune?”
Matur Ida Raden Mantri, “Inggih yan sampun asapunika pakayunan Gur Aji, titiang tan panjang atur malih. Ledang te pakayunan Guru Aji kewanten.”
Dening aketo aturne Raden Mantri, lantas I Patih kandikaang nuunang peti lakar genah I Raden Galuh. Sasubanne Ida Raden Galuh magenah di petine, lantas petina kancinga tur seregne tegulanga di duur petine.
Ngandika Ida Sang Prabu, “Ih iba Pucung, nah ne suba pragat i anak Galuh mwadah peti, kema suba tegen petine aba ka pura Dalem aturang i anak Galuh teken Ida Betara. Ne serege di duur petine mategul. Da pesan iba nyemak serege ne, depin dogen dini, setonden ibane nganteg di pura. Buin ingetang pabesen nirane, singa iba Makita manjur nyen di jalan pejang petine di duur pundukanne tur seregne depang masih ditu mategul.”
“Inggih,” keto aturne I Pucung tur lantas ia majalan negen petine misi Ida Raden Galuh.
Beh magregotan kone ia negen petine ento. Ban kendelne bes sanget lakar maan kurenan okan Ida Sang Prabu, dadi sing kone asena baat. Di jalan nepukin lantas ia tukad ditu ia mreren di duur tukade, dening ia makita manjus. Petine pejanga kone di duur pundukane tur seregne depina masih ditu. Di makirenne ia tuun lakar kayeh, matur kone ia teken Raden galuh, “Ratu Raden Galuh Cokor I dewa driki tumun, kenakang kayune driki. Titiang ngaonin Cokor I Dewa ajebos, titiang jaga tuunan manjus, dening ongkeb pesan tan dugi antuk titiang naanang kebuse.” Dening Ida Raden Galuh mwadah peti dadi sing kone pirenga atur I Pucunge.
Suud I Pucung matur keto, tuunan lantas ia ka tukade kayeh baan klangenne maan yeh ning. Ditu rauh lantas Ida Raden Mantri sameton Ida Raden Galun nandan macan pacang anggen Ida ngentosin sametone. Sasubane Ida Raden Mantri rauh sih tongos petine ento, ngelisang raris Ida Raden Mantri nyereg petine tur kamedalang arine. Sasubanne Ida Raden Galuh medal, jani macane kone celepang Ida tur kakancing, seregne buin kone dudur petine genahang Ida. Ngelisang raris Ida Raden mantri malaib sareng Ida Raden Galuh budal ka Koripan. Buat isin petine kasilurin tusing kone tawanga teken I Pucung.
Sasubanne ia suud kayeh lantas ia menekan. Teked ba duuran dingeha kone krasak-krosok di tengah petine. Ngomong lantas I Pucung, “Inggih Ratu Raden Galuh, menggah menawi Cokor I Dewa dados krasak-krosok wau kaonin titiang manjus. Margi mangkin Cokor I Dewa budal kumah titiange, drika mangkin Cokor I Dewa mlinggih sareng titiang. Cokor I Dewa pacang anggen titiang kurenan. Samalihipun titiang sampun ngadianang Cokor I Dewa who-wohan luir ipun: buluan, salak, croring, miwah manggis. Pacang rayuan Palungguh Cokor I Dewa sampun wenten jumah titiang kagianang antuk panyeroan Palungguh Cokor I Dewa, tiang maderbe meme. Sampunang te kenten menggah Cokor I Dewa, mangkin iringa ja Cokor I Dewa budal.”
Gelisang satua majalan lantas ia I Pucung ngamulihang negen petine. Sasubanne neked jumahne, kauk-kauk lantas I Pucung ngaukin memenne, “Meme, Meme, ampakin tiang jlanan, tiang ngiring Ida Raden Galuh mulih. Tiang anak suba icena nunas Ida Raden Galuh teken Ida Sang Prabu. Matelahtelah men meme ditu jumahan icange apang kedas, krana tiang lakas nglinggihang Ida ditu, uli semengan Ida tonden ngrayunang.” Memenne tusing ja ia nawang keneh panakne, selegagan kone mara ia ningeh pamunyin panakne buka keto. Dadi ampakina dogen jlanan tur I Pucung ngenggalang macelep kumah meten, tur lantas ia ngancing jlanan uli jumahan petine pejanga kone di pasareane.
Critayang jani suba tengah lemeng tur meme bapanne suba melah pulesne pada, ditu lantas ia buing ngomong ngrumrum isin petine, “Inggih Ratu Raden Galuh, matangi Cokor I Dewa, niki sampun wengi, mriki mangkin Palungguh Cokor I Dewa merem sareng titiang!” Suud ia ngomong keto, lantas petine ento serega tur ungkabanga. Mara petine ento ungkabanga, tengkejut pesan I Pucung dening petine misi macam. Ditu lantas I Pucung sarapa teken macane. Mati lantas I Pucung.
Buin mani semenganne, dunduna lantas ia teken memenne uli diwangan, dening suba tengai ia tonden bangun. Kadena panakne sajaan ngajak Raden Galuh. Kanti ping telu kone memenne makaukan, masih sing kone sautine, lantas tinjaka kone jlananne. Ya mara mampakan jlanane, ya magroeng lantas macane jumahan. Beh apa kaden tengkejut memenne tur ia buin ngenggalang ngubetang jlanan. Ditu lantas ia gelur-gelur ngidih tulungan teken pisagane ditu. Liu pada anake nyagjagin ia tur makejang pada ngaba sikep. Ditu matianga lantas macane totonan. Sasubanne I Macan mati, mulihan lantas memenne, dapetanga panakne suba mati tur nu tulang-tulangne dogen.
Diposkan oleh I Wayan Ardana, ST di 22.32
Langganan: Poskan Komentar (Atom)


text:
Para Guru lan Para Siswa sami sane tresnasihin titing.
Om Swastyastu
Melarapan antuk manah sane suci tur astiti bakti majeng ring Ida Sang Hyang Widhi Wasa, titiang sareng idadane sami para guru lan siswa SMAN 1 Gianyar prasida makumpul ring ajeng genah suci puniki sareng sami ngaturang bakti ritatkala rahina suci Sang Hyang Aji Sarawati, dumadak ida sueca nyurianin tur ngicen keselamatan ring iraga sami.
Rahina suci Saraswati ring sejeroning pemargin Agama Hindu ring Bali kebawosang pinaka ngawit tedun wacakan sastra pengewuruhan ring jagate pinaka suluh pemargi sejeroning ngelanturang kauripan ring jagate puniki. Jatma sane nenten uning ring kewuruhan Sang Hyang Aji Sastra sampung janten taan prasida ngeruruh pemargi kauripan becik, santukan ipun nenten pacang uning punapa punapi tatecare pemargi ngerereh pangupajiwa sane becik anggen ngelanturang kauripan nyane.
Ring pamargin rahina suci ring Bali, Saraswati kemargiang nemoning rahina Saniscara keliwon wuku Watugunung. Ritatkaal irika para siswa sareng sami ngaturang bakti melarapan antuk Canang suci lan wangi mangda Ida Betara suweca nedunang kaweruhan tur nuntun para siswa sami prasida ngmargiang anggah ungguh seperindikan Brahmacari sane kelaksanayang ring sekolah.
Rikanjekan rahina Saraswati, siosan ring ngaturang bakti mangdene para siswa sami ngulat sarira nincepang pekayunan mangda kaweruhan punika wiyakti menggah ring angga tur prasida pacang ngelaksanayang ring sejeroning pemargin kehidupan tur setata ngeruruh pemargi sane becik manut sekadi pinuntun Sang Hyang Aji Dharma tur ngicalang pikayunan tan becik sane mikobetin jatma lan jagate.
Bapak Kepala Sekolah lan Guru Miwah Siswa sareng sami sane tresnasehin titing, asapunika atur titiang ngindikang menakadi rahina Saraswati dumugi wenten pikenohnyane. Pinaka pinguntat titiang atur puniki antuk parama shanty.
Om Shanti Shanti Shanti Om
Description : Bapak Kepala Sekolah sane wangiang titiang. Para Guru lan Para Siswa sami sane tresnasihin titing. Om Swastyastu Melarapan an...


text:
Pages
Sunday, 2 December 2012
SESONGGAN BALI
1. Sesonggan.
Sesonggan wit ipun saking kruna 'ungguh', sane mateges linggih, genah, wiadin nongos. Kruna ungguh polih paweweh merupa pangiring (akhiran) "an", dados ungguhan sane mateges janji utawi pati. Kruna ungguhan kasandiang (mengalami perubhan sandi suara) dados unggwan. Sajeroning pangucapan kruna unggwan puniki dados unggan. Selantuir ipun kruna unggan puniki polih pangater (awalan) "sa" dados saunggan, taler kasandiang malih dados songgan. Kruna songgan puniki kadwipurwayang dados sesonggan.
Sesonggan puniki sakadi pelambang kahanan kalih polah jadma, sane kaimbangang ring kahanan kalih polah barang wiadin buron. Umpami : "bedug pengorengan". Pengorengan punika wantah wangun utawi kawentenan ipun sakadi punika bedug, meweh antuk ngelegang mangda asah (lurus / datar). Dados ipun suksmannyane : kaucapang ring anak sane kalintang bengkung tur sigug, nenten dados ajahin.
Ring sor puniki wenten conto sesonggan, luir ipun :
1. Taluh apit batu. Suksmannyane : kaucapang ring anake sane magenah ring genahe sane sukil/keweh, singsal agulikan pacang nemu baya.
2. Abias pasih. Suksmannyane : nenten keni utawi nenten sida antuk ngawilangin katahipun biase ring pasih.
3. Blakas mangan di pisaga. Suksmannyane : sakadi anake maduwe painak muani siteng tur anteng, sakewanten ipun magenah ring pisaga.
4. Ngentungan uyah ke pasih. Suksmannyane : kaucapang ring anake sane mapi-mapi ngicenin barang utawi artha ring anak sane sampun sugih.
5. Kuluk ngongkong tuara ngutgut. Suksmannyane : kaucapang ring anake sane sida mawicara manten (ngomong saja), nanging nenten wenten pakaryanne utawi tindakanne.
6. Ngajahin bebek ngelangi. Suksmannyane : kaucapang ring anake sane mapi-mapi ngajahin anak sane sampun wikan utawi duweg.
7. Ngrebutin balung tan paisi. Suksmannyane : ngrebutin brang nenten wenten isine utawi barang sane nenten malih maguna.
8. Buka gowake ngadanin ibane. Suksmannyane : kaucapang ring anake sane sombong, nyapa kadi aku.
9. Liep-liep lipi gadang. Suksmannyane : kaucapang ring anake sane ring pangarepne jemet pisan, sakewanten sujatinne ipun anak sane nenten becik/jahat.
10. Kutal-kutil ikut celeng. Suksmannyane : kaucapang ring pakaryan sane rasane aluh, sakewanten sujatine nak meweh yen kalaksanayang.
Labels: 3
Subscribe to: Post Comments (Atom)
Entri Populer
-
Ampurayang Olih: I Wayan Mardiana Ampura meme, ampura bapa,,, Ampurayang titiang,,, Nenten prasida dados pianak sa...
-
PUPUH GINANTI Hukum Padalingsa 8u 8i 8a 8i 8a 8i 1. Ampahé makarana bingun...
-
Devinisi singkat Sekar Alit kelompok Sekar Alit, yang biasa disebut tembang macapat , gaguritan atau pupuh , terikat oleh hukum Pad...
-
Sor Singgih Basa Sekadi ketahe ring Bali, ritatkala i raga mawicara sareng anak tiosan, napi malih i raga durung uning sareng anake...
-
NYURAT AKSARA BALI v Sejarah Aksara Bali Aksara Baline mawit saking India,sane ngranjing ka indonesia ke Bali nyareng...
-
Hukum padalingsa Pupuh Sinom SINOM 8a 8i 8a 8i 8i 8u 8a 8i 4u 8a Pupuh...
-
2. Sesenggakan. Sasenggakan puniki pateh sakadi ibarat, ring bahasa Indonesia. Sasenggakan, linggaipun "Senggak", artinipun &...
-
Pupuh Durma Hukum Padalingsa 12a 7i 6a 7a 8i 5a 7i 1. PĂȘlajahin cai maningkahang awak, ...
-
UGER-UGER AKSARA BALI Aksara suara adalah: AKSARA WIANJANA Penggolongan a...
-
PIDARTA BASA BALI Yening kaaksi saking wirasan sastra, karya sastra punika masaih ring karya seni sane medaging keindahan. Pidarta ...